BERJASA rancang sidang meja bulat bantu peniaga

BANGI, 14 Zulkaedah 1443H, Selasa – Parti BERJASA merancang untuk mengadakan sidang meja bulat bersama pelbagai pihak berkaitan bagi mengangkat keresahan golongan peniaga dan pembeli terhadap kenaikan harga barang.

Malah, pasukan Pemuda BERJASA turut merancang memperluaskan tinjauan bagi membantu peniaga-peniaga yang terkesan dengan masalah ini.

Ketua Pemuda BERJASA, Ustaz Fahmi Bazlan berkata, selain golongan pengguna, peniaga-peniaga juga antara yang sangat terkesan dengan kenaikan harga barang kebelakangan ini.

“Tengok atas, kerajaan tak bela peniaga, tengok bawah pelanggan marah peniaga. Ke mana mereka nak berpaut?

“Hari ini saya turun ke Souq As-Salam Pasar Moden Seksyen 6, Shah Alam bagi mendengar dan meninjau keresahan peniaga juga pembeli yang datang untuk membeli keperluan seharian,” katanya dalam kenyataan, hari ini.

Beliau berkata, kenaikan harga telur, ayam dan terbaharu daging adalah antara topik hangat yang dibangkitkan.

“Nak harapkan Majlis Penasihat Pertanian, tak nampak muka petani apatah lagi peniaga bawahan.

“Kalau ada apa-apa aduan atau cadangan untuk pembaikan lagi-lagi berkaitan sekitar Shah Alam, terus sampaikan kepada saya di fahmibazlan.com,” katanya.


Sanusi selesai angkat sumpah MB Kedah

ALOR SETAR, 27 Muharram 1445H, Isnin – Ahli Dewan Undangan Negeri (ADUN) Jeneri, Datuk Seri Muhammad Sanusi Md Nor selesai mengangkat sumpah sebagai Menteri Besar Kedah hari ini.

Muhammad Sanusi, 49, yang juga Pengerusi Perikatan Nasional (PN) Kedah, melafaz sumpah memegang jawatan itu di hadapan Sultan Kedah, Al-Aminul Karim Sultan Sallehuddin Sultan Badlishah di Balai Mengadap Besar, Istana Anak Bukit, di sini pada 10.15 pagi ini.

Muhammad Sanusi dilantik semula ke jawatan itu selepas PN mendapat kemenangan besar iaitu 33 daripada 36 kerusi Dewan Undangan Negeri (DUN) pada Pilihan Raya Negeri (PRN), Sabtu lepas.

Beliau sebelum ini merupakan Menteri Besar Kedah yang dilantik dan mengangkat sumpah jawatan tersebut pada 17 Mei 2020 selepas mendapat sokongan majoriti ADUN ketika itu.

Pada PRN kali ini, Muhammad Sanusi yang juga Timbalan Pesuruhjaya PAS Kedah mempertahankan kerusi DUN Jeneri yang disandangnya sebelum ini, selepas menewaskan calon Barisan Nasional (BN) Datuk Muhamad Khizri Abu Kassim dengan majoriti 16,050 undi.

Dilahirkan pada 4 Ogos 1974, Muhammad Sanusi yang juga Pengarah Pilihan Raya PAS Pusat pernah menjadi Setiausaha Politik kepada bekas Menteri Besar Kedah Allahyarham Tan Sri Azizan Abdul Razak antara 2008 hingga 2013.

Beliau mula menjadi calon dalam pilihan raya sewaktu bertanding pada Pilihan Raya Umum ke-12 (PRU12) di kerusi DUN Belantek, namun tewas kepada calon BN, Datuk Mohd Tajudin Abdullah dengan majoriti 252 undi.

Pada PRU14, beliau bertanding di DUN Jeneri dan berjaya menewaskan dua calon lain iaitu Mahadzir Abdul Hamid (BN) dan Mohd Nazri Abu Hassan (PKR) dengan majoriti 2,455 undi.

Muhammad Sanusi yang berkelulusan ijazah dari Universiti Sains Malaysia mendirikan rumah tangga bersama Tok Puan Seri Jusmalailani Jusoh dan dikurniakan lima anak.- Bernama


24 termasuk 12 bayi baru lahir mati dalam 24 jam di Hospital Maharashtra, India

Kematian di Kolej Perubatan dan Hospital Kerajaan Dr Shankarrao Chavan di Nanded, kira-kira 600 km timur ibu kota kewangan India Mumbai itu dikaitkan dengan kekurangan ubat-ubatan dan kakitangan, menurut laporan media tempatan.

Sebanyak 70 pesakit lain dilaporkan dalam keadaan serius.

Pada Ogos, 18 pesakit meninggal dunia dalam tempoh sehari di hospital kerajaan di daerah Thane, kira-kira 25 km dari Mumbai.

Kematian di Nanded antara Sabtu dan Ahad telah menimbulkan dakwaan pengabaian penjagaan kesihatan di negeri terkaya di India itu.

“Keadaan di hospital ini agak membimbangkan,” kata ahli politik pembangkang dan bekas ketua menteri negeri Ashok Chavan selepas melawat kemudahan itu pada Isnin.

Kira-kira 1,200 pesakit sedang menerima rawatan manakala kapasiti hospital hanya 500 orang katanya menambah, hospital itu sedang mengalami masalah kewangan serta kekurangan jururawat dan doktor yang mencukupi. – Bernama


Pemimpin Melayu tak lagi letak bangsa sebagai agenda perjuangan

BANGI, 29 Rejab 1442H, Sabtu – Meskipun negara ini diterajui oleh kerajaan Melayu Islam, namun semangat para pemimpinnya tidak lagi meletakkan nasib bangsa sebagai agenda perjuangan.

Lantaran itu, Presiden Ikatan Muslimin Malaysia, Haji Aminuddin Yahaya berkata, orang Melayu tidak lagi boleh bergantung harap kepada mereka, sebaliknya harus membina pendekatan baharu melalui generasi baharu.

“Mungkin ini adalah jalan yang sukar dan menyukarkan, di mana kita terpaksa berhadapan dengan pelbagai cabaran tetapi kita tidak ada pilihan lain.

“Bung Hamka pernah berkata: “Jangan takut jatuh kerana yang tidak pernah memanjatlah yang tidak pernah jatuh,” katanya dalam ucapan sempena Mesyuarat Agung Perwakilan ISMA kali ke-17, hari ini.

Jelas Aminuddin, orang Melayu sudah jauh terpinggir dan dipinggirkan di mana mereka berhadapan dengan pelbagai cabaran.

“Ini termasuk dari segi agama, politik, ekonomi, sosial, pendidikan, hak milik tanah dan pelbagai lagi yang mana kalau saya senaraikan kesemuanya pasti akan menyebabkan kita terkedu,” katanya.

Tambahnya, ISMA telah menjadi badan bukan kerajaan (NGO) yang berjaya menyatukan parti-parti besar Melayu yang wujud ketika ini bersama-sama Pertubuhan-Pertubuhan Pembela Islam (PEMBELA).

“Ketika parti Melayu tergamam, hilang arah tuju disebabkan kekalahan dalam PRU14, ISMA dan rakan-rakan bangun menghidupkan kembali semangat bangsa Melayu apabila kita mengadakan himpunan menolak sekolan vernakular.

“Himpunan yang pada peringkat awalnya dipandang lekeh oleh parti-parti Melayu akhirnya berjaya menghidupkan kembali semangat mereka,” katanya.

Katanya lagi, semangat sama terus dijulang oleh ISMA dan PEMBELA sehingga terjadi Himpunan Tolak Konvensyen Antarabangsa Mengenai Penghapusan Segala Bentuk Diskriminasi Kaum (ICERD), yang juga himpunan terbesar dalam sejarah negara yang mendapat perhatian duna dan berjaya mengubah senario politik negara.

“Ini diikuti dengan himpunan menolak Statut Rom dan pelbagai lagi usaha ISMA yang berjaya menghilangkan kebuntuan dikalangan pemimpin-pemimpin Melayu.

“Slogan ISMA Melayu Sepakat Islam Berdaulat yang dilaungkan lebih 10 tahun yang lepas yang pada peringkat awalnya mendapat cercaan sebahgian pentaksub politik, akhirnya diterima dan dijulang oleh mereka.

“Semua usaha ini adalah bukti kesungguhan ISMA menyatukan orang Melayu dan cuba melakarkan agenda untuk pemimpin melayu,” katanya.


Aktiviti pelacuran hak kebebasan manusia?

HAK penzina untuk berzina? Ianya amat bertentangan dengan semua agama apatah lagi agama Islam.

Fahaman liberal sebenarnya adalah fahaman yang menolak agama secara total.

Satu satu ketika mereka berselindung disebalik agama hanya untuk mengurangkan pergeseran dengan semua agama.

Sekurang- kurangnya dengan berselindung disebalik satu satu agama, mereka boleh menumpukan permusuhan mereka dengan Islam.

Bahasa mudah fahaman liberal adalah pemujaan terhadap hawa nafsu secara bebas tanpa sebarang sekatan nilai lebih lebih lagi agama.

Pelopor dan pendokong fahaman ini sendiri tidak mengamalkan liberal keseluruhannya.

Sepatutnya, mereka sendiri yang mengamalkan pemikiran ini untuk diri mereka sendiri dan keluarga. Apa yang berlaku secara tersirat ingin melihat masyarakat yang rosak .

Adalah lebih baik mereka terlibat dahulu dengan aktiviti pelacuran. Kumpul semua kaum kerabat mereka untuk melebarkan aktiviti pelacuran atau perzinaan kemudian jika mereka tidak diberi kebebasan, tindakan boleh diambil terhadap pihak berkuasa yang menyekat hak mereka.

Setakat ini, apa yang berlaku mereka dan keluarga tidak tergolong dalam pelacuran yang perlu diberi hak yang sepatutnya.

Mereka boleh berdemonstrasi bersama zuriat mereka dengan mengangkat sepanduk, berikan hak kami untuk jadi pelacur. Aktiviti pelacuran adalah hak kebebasan manusia. Kami pelacur dan berikan hak kami untuk melacur?

Ideologi komunis contohnya pelopor ideologi komunis mereka juga pengamal. Begitu juga ideologi ideologi lain. Mereka pencetus idea dan mereka juga pengamalnya. Tapi jika berlaku sebaliknya seperti pendokong hak pelacuran , mereka perlu mengamalkan dahulu aktiviti pelacuran dan perzinaan.

Jika mereka tidak mengamalkan sebenarnya ideologi mereka direka untuk merosakkan masyarakat ke lembah yang hina.

Ustaz Sharipudin Ab Kadir
Ketua Perhubungan Isma Negeri Kelantan


Tawaran Zahid sogokan beli undi

BANGI, 12 Muharam 1445H, Ahad – Syed Saddiq Syed Abdul Rahman menyifatkan pemberian geran tambahan sebanyak RM100,000 kepada Persatuan Belia Gabungan Lembaga Kemajuan Terengganu Tengah (Ketengah) bagi tujuan pembangunan aktiviti golongan itu adalah satu bentuk sogokan.

Menerusi hantaran di akaun Twitter, Presiden Parti Ikatan Demokratik Malaysia (MUDA) itu mendakwa, ‘bantuan’ yang diumumkan di tengah-tengah kempen pilihan raya dengan syarat undi mereka jelas sogokan untuk membeli undi.

“Jelas, bantuan diberikan dengan syarat, undi mereka. Undi gelombang Biru dan Merah. Siap umum lagi akan ‘topup’ kalau menang besar.

“Saya tiada masalah bantuan nak disalurkan untuk rakyat. ‘But, let’s be real’.

“Jangan normalisasikan rasuah. ‘What is wrong, is wrong’,” katanya.

Beliau berkata demikian selepas Suruhanjaya Pencegahan Rasuah Malaysia (SPRM) memaklumkan pemberian geran bernilai RM350,000 oleh Kerajaan Persekutuan kepada belia Terengganu adalah tidak menyalahi undang-undang atau berunsur rasuah.

Ketua Pesuruhjayanya, Tan Sri Azam Baki berkata, sebagai sebuah kerajaan yang mentadbir negara, ia berhak untuk memberi inisiatif yang difikirkan wajar untuk rakyat.

Katanya, beliau merasakan tiada isu boleh dikaitkan dengan pemberian geran berkenaan kerana ia adalah satu inisiatif daripada kerajaan.

Terdahulu, selain sumbangan kepada gabungan belia Ketengah Timbalan Perdana Menteri, Datuk Seri Dr Ahmad Zahid Hamidi turut mengumumkan peruntukan sebanyak RM250,000 untuk Majlis Belia Malaysia Terengganu dan RM200,000 bagi persatuan permotoran di negeri itu.

Pautan terdahulu;


IATA: Jumlah penumpang udara akan pulih pada 2024

KUALA LUMPUR, 28 Rejab 1443H, Rabu – Persatuan Pengangkutan Udara Antarabangsa (IATA) menjangkakan keseluruhan jumlah pelancong akan mencapai 4.0 bilion pada 2024, melebihi paras sebelum COVID-19 pada 103 peratus daripada jumlah keseluruhan pada 2019.

Katanya, jangkaan terhadap bentuk pemulihan dalam masa terdekat ini telah mencatatkan sedikit perubahan, mencerminkan perkembangan sekatan perjalanan yang dikenakan kerajaan di beberapa pasaran.

Gambaran keseluruhan yang dinyatakan dalam perkembangan terkini itu kepada ramalan jangka panjang IATA, bagaimanapun tidak berbeza daripada yang dijangkakan pada November, sebelum penularan varian Omicron.

“Trajektori jumlah pemulihan penumpang daripada COVID-19 tidak mencatatkan perubahan akibat varian Omicron. Orang ramai berminat untuk melakukan perjalanan. Apabila sekatan perjalanan ditamatkan, mereka kembali menaiki penerbangan.

“Perjalanan masih jauh untuk kembali kepada situasi normal, namun, ramalan bagi perkembangan jumlah penumpang memberikan alasan yang baik untuk menjadi optimistik,” menurut Ketua Pengarah IATA, Willie Walsh dalam kenyataan hari ini.

Menurut persatuan itu, jumlah keseluruhan pelancong pada 2021 adalah 47 peratus berbanding paras pada 2019 dan dijangka meningkat kepada 83 peratus pada 2022, 94 peratus pada 2023, 103 peratus pada 2024 dan 111 peratus pada 2025.

“Pada 2021, jumlah pelancong antarabangsa adalah 27 peratus berbanding paras 2019 dan diramal menokok kepada 69 peratus pada 2022, 82 peratus pada 2023, 92 peratus pada 2024 dan 101 peratus pada 2025.

“Sementara itu, jumlah penumpang domestik mencatatkan 61 peratus berbanding paras 2021 dan ini dijangka naik kepada 93 peratus pada 2022, 103 peratus pada 2023, 111 peratus pada 2024 dan 118 peratus pada 2025,” katanya.

Walsh berkata, pendorong terbesar dan terpantas bagi bilangan penumpang adalah sekatan perjalanan yang dilaksanakan kerajaan dan mujurlah semakin banyak kerajaan telah sedar bahawa sekatan perjalanan hanya memberi kesan minimum atau tidak memberi kesan jangka panjang kepada penularan virus. – Bernama


Langgar SOP: 109 individu dikompaun RM1.13 juta

JOHOR BAHRU, 1 Syaaban 1442H, Ahad – Seramai 109 individu termasuk pengunjung dan pengurus sebuah pusat hiburan dikenakan kompaun berjumlah RM1.13 juta kerana melanggar prosedur operasi standard (SOP) Perintah Kawalan Pergerakan (PKP) dalam satu serbuan di Muar malam tadi.

Ketua Polis Johor, Datuk Ayob Khan Mydin Pitchay berkata, kesemua 81 lelaki dan 28 wanita, berusia 17 hingga 52 tahun itu ditahan kira-kira pukul 10.45 malam ketika sedang leka berhibur di pusat hiburan berkenaan ketika serbuan.

Beliau berkata, kesemua pengunjung warga tempatan itu dikompaun RM10,000 seorang kerana tidak mengamalkan penjarakan fizikal ketika berada di dalam premis.

“Polis turut menahan seorang lelaki berusia 52 tahun yang mengaku sebagai pengurus premis pusat hiburan itu yang kemudiannya dikenakan kompaun RM50,000 kerana melanggar SOP yang telah ditetapkan sewaktu Perintah Kawalan Pergerakan Bersyarat (PKPB),” katanya kepada pemberita di sini hari ini.

Kompaun keseluruhan RM1.13 juta itu merupakan jumlah kompaun terbesar dikeluarkan dalam satu serbuan di Malaysia setakat ini.

Beliau berkata kesemua tangkapan tidak direman manakala penjaga premis dan pekerja premis tersebut diambil keterangan oleh Bahagian Siasatan Jenayah IPD Muar.

Beliau berkata, hasil saringan awal ujian air kencing yang dijalankan terhadap kesemua individu tersebut didapati negatif.

Semakan juga mendapati premis berkenaan telah dua kali diserbu, pada 26 Feb dan 10 Mac lepas serta telah dikenakan kompaun sebelum ini namun masih menjalankan perniagaan walaupun tidak mempunyai lesen hiburan.

Menurutnya, turut dirampas dalam serbuan itu pelbagai peralatan sistem siar raya termasuk dua unit pembesar suara, dua unit amplifier, satu unit pemain cakera DVD, satu unit equalizer dan satu unit CPU.

“Kes turut disiasat mengikut Seksyen 6 (2) Enakmen Hiburan dan Tempat- tempat Hiburan 4/98 serta Seksyen 267 Kanun Keseksaan (kesalahan awam dan cuai yang mungkin boleh menyebabkan penyakit yang berbahaya kepada nyawa,” katanya. – Bernama


KPN letak kepercayaan kepada Dewan Rakyat luluskan Belanjawan 2021

KUALA LUMPUR, 9 Rabiulakhir 1442H, Rabu – Ketua Polis Negara Tan Sri Abdul Hamid Bador meletakkan kepercayaan penuh kepada Dewan Rakyat agar Belanjawan 2021 dapat diluluskan bagi memperkasakan sektor pertahanan dan ketenteraman awam negara.

Bagaimanapun, kata Abdul Hamid, beliau yakin sekiranya belanjawan yang dibentangkan oleh Menteri Kewangan Tengku Datuk Seri Zafrul Tengku Abdul Aziz pada 6 November lepas tidak diluluskan, proses demokrasi di negara ini akan tetap berjalan lancar.

“Pemimpin-pemimpin politik dilihat dapat memainkan peranan masing-masing dengan penuh kematangan dan dengan rasa penuh bertanggungjawab.

“Polis Diraja Malaysia (PDRM) sentiasa fokus dalam menjaga keselamatan dan ketenteraman awam, di samping melaksanakan penguatkuasaan prosedur operasi standard (SOP) Perintah Kawalan Pergerakan Pemulihan (PKPP),” katanya kepada Bernama.

Beliau berkata demikian ketika diminta mengulas mengenai perbahasan dan penggulungan Rang Undang-Undang Perbekalan (Belanjawan) 2021 yang kini masih berlangsung dan pengundian bagi meluluskannya dijangka diadakan esok.

Abdul Hamid berkata ketika ini, keadaan keselamatan adalah terkawal dan pihaknya akan sentiasa membuat pemantauan terhadap sebarang aktiviti di seluruh negara selain membantu dalam penguatkuasaan bagi membendung penularan COVID-19.

“Kami juga tetap fokus dalam tugasan membantu Kementerian Kesihatan menangani ancaman COVID-19,” katanya.

Sebelum ini, Bernama melaporkan PDRM mengiktiraf agihan daripada peruntukan berjumlah RM17 bilion yang diberikan kepada Kementerian Dalam Negeri (KDN), dan akan dimanfaatkan sepenuhnya untuk memperkasakan penyampaian perkhidmatan PDRM kepada masyarakat. – Bernama


Warga Perancis bergelang merah jambu jalani kuarantin di klinik

LANGKAWI, 2 Muharram 1442H, Jumaat – Lelaki warga Perancis yang dikesan memakai gelang berwarna merah jambu ketika tiba di Lapangan Terbang Antarabangsa (LTAB) Langkawi, petang semalam, telah diarah untuk menjalani kuarantin di Klinik Kesihatan Ayer Hangat, di sini.

Ketua Polis Daerah Langkawi Supt Mohd Iqbal Ibrahim berkata, arahan itu dikeluarkan oleh Kementerian Kesihatan (KKM).

“Warga Perancis itu telah dihantar ke Klinik Kesihatan Ayer Hangat untuk kuarantin dan tidak dibenarkan kuarantin di rumah sewanya di Pantai Chenang,” katanya dalam kenyataan, lewat malam tadi.

Lelaki berusia 64 tahun itu dikesan memakai gelang berwarna merah jambu, ketika tiba di LTAB Langkawi dari Lapangan Terbang Antarabangsa Kuala Lumpur (KLIA).

Dia menjalani saringan COVID-19 di KLIA sejurus tiba dari Doha, Qatar, dan susulan keputusannya negatif, lelaki terbabit dibenar menjalani kuarantin di rumah sewanya di Langkawi.

Lelaki itu juga diarah bertemu dengan pihak Pusat Kesiapsiagaan dan Tindakan Cepat Krisis Kebangsaan (CPRC) Kedah pada 1 Sept, sebelum dijadual untuk menjalani ujian calitan kali kedua pada keesokannya. – Bernama


Orang awam terbunuh bom tepi jalan meletup di Afghanistan

KABUL, 17 Rabiulawal 1443H, Ahad – Sekurang-kurangnya dua orang awam termasuk seorang kanak-kanak terbunuh dalam serangan bom tepi jalan yang menyasarkan kenderaan Taliban di timur Afghanistan.

Dalam insiden itu, sekurang-kurangnya empat yang lain cedera.

Ketua Polis Daerah, Ismatullah Mubariz berkata, dua bom diletupkan ketika kenderaan Taliban sedang melalui kawasan tersebut dan membunuh seorang kanak-kanak.

Katanya lagi, tiada pejuang Taliban yang cedera.

Tiada pihak yang mengaku bertanggungjawab atas serangan itu tetapi kumpulan pengganas aktif di wilayah timur Nangarhar, di mana sering melancarkan serangan yang menyasarkan Taliban.

Pegawai hospital tempatan berkata, dua mayat dan empat orang awam yang cedera telah dipindahkan ke hospital selepas serangan itu.

Kebelakangan ini, kumpulan pengganas telah menunjukkan tanda-tanda pengembangan di Afghanistan, dengan serangan di utara, selatan dan ibu kota Kabul.

Keupayaan kumpulan itu untuk melancarkan serangan yang kerap menimbulkan keraguan terhadap kemampuan Taliban dalam menjaga keamanan dan kestabilan di negara yang diperangi itu.

Minggu lalu, kumpulan pengganas mengaku bertanggungjawab atas pengeboman berani mati di masjid Syiah di selatan Afghanistan yang mengorbankan 47 orang.

Serangan itu adalah paling mengerikan sejak keluarnya Amerika Syarikat (AS) secara dramatik dari negara itu, yang membolehkan Taliban merampas kawalan ibu kota Afghanistan. – Agensi


Al Jazeera mungkin guna hak kebebasan bersuara jika ‘ditekan’

Oleh Siti Hafidah Abd Ghaffar

BANGI, 21 Zulkaedah 1441H, Isnin – Agensi media antarabangsa, Al Jazeera didakwa akan memainkan isu kebebasan bersuara sekiranya mereka ‘ditekan’ kerajaan Malaysia, susulan menyiarkan fakta tidak benar melalui satu dokumentari mengenai cara negara mengendalikan pendatang tanpa izin dalam usaha mengekang penularan COVID-19.

Justeru, Pemerhati Politik Universiti Kebangsaan Malaysia (UKM), Dr Isa Hamzah menyarankan kerajaan memberi penjelasan terbaik kepada masyarakat dunia sekali gus memperbetulkan dakwaan media antarabangsa itu.

“Isunya kerajaan kena tangani dan perbetulkan fakta pada temubual, itu yang paling bagus,” katanya ketika dihubungi Ismaweb.net hari ini.

Ketika ditanya sama ada terdapat pihak yang ingin memburuk-burukkan negara mengenai cara Malaysia menangani penularan COVID-19, Dr Isa menyatakan beliau tidak pasti dengan perkara itu.

“Saya tidak pasti dan tidak berani nak komen tapi pada saya sentimen rakyat memang tidak suka akan laporan itu,” katanya.

Terdahulu, sebuah dokumentari disiarkan Al Jazeera bertajuk ‘Locked Up in Malaysia’s Lockdown’ berdurasi 25 minit 50 saat mendakwa berlaku diskriminasi terhadap pendatang tanpa izin dari segi layanan terhadap mereka ketika Malaysia melaksanakan langkah menangani wabak COVID-19.

Menteri Kanan Pertahanan, Datuk Seri Ismail Sabri Yaakob menyifatkan dokumentari itu sebagai mengelirukan, tanpa fakta jelas dan membuta-tuli.

Tegasnya, Al Jazeera perlu menghentikan siaran dokumentari berkenaan kerana ia tidak bersandarkan fakta yang tepat dan dilaporkan secara tidak beretika.

Jumaat lalu, enam kakitangan Al Jazeera bersama tujuh peguam sudah hadir ke Ibu Pejabat Polis Bukit Aman untuk memberi keterangan.


Israel mahu rampas tapak arkeologi Palestin

RAMALLAH, 27 Zulhijjah 1444H, Ahad – Pihak Berkuasa Palestin (PA) memberi amaran mengenai rancangan negara haram Israel untuk mengambil alih tapak arkeologi Palestin.

Justeru, Kementerian Luar PA dalam kenyataan menggesa Pertubuhan Pendidikan, Saintifik dan Kebudayaan PBB (UNESCO) untuk memikul tanggungjawab menangani usaha berkenaan.

Kementerian itu mengutuk sekeras-kerasnya serangan pengganas Israel pada Khamis lalu ke atas perkampungan arkeologi Sebastia.

PA menuduh tentera Israel dan puak peneroka haram merancang untuk menguasai tapak arkeologi era Rom itu.

“Ini adalah satu serangan yang termasuk dalam usaha untuk mengambil alih tapak arkeologi Palestin di seluruh Tebing Barat dan untuk mengenakan kawalan Israel ke atas mereka dan menggabungkannya,” kata kementerian.

Menurut kementerian, kenyataan yang dilaporkan media Israel mengesahkan bahawa kerajaan Tel Aviv akan memperuntukkan ratusan juta syikal untuk tujuan mengambil alih tapak berkenaan.

Kementerian Luar menegaskan bahawa rancangan ini adalah sebahagian daripada pengilhakan secara beransur-ansur Israel ke atas Tebing Barat yang diduduki.

Atas dasar itu, PA menggesa masyarakat antarabangsa, khususnya UNESCO untuk memikul tanggungjawab melindungi tapak arkeologi dan warisan milik Palestin.- Agesni


Periksa kewangan anggota polis pamer gaya hidup mewah

BANGI, 24 Rabiulawal 1445H, Selasa – Pemerhati Rasuah Malaysia (MCW) mengesyorkan supaya pemeriksaan kewangan terhadap anggota polis yang mempamerkan gaya hidup mewah dilaksanakan secara teliti dengan segera bagi memerangi rasuah dalam pasukan itu.

Presidennya, Jais Abdul Karim berkata, kerjasama erat antara pasukan polis dan Suruhanjaya Pencegahan Rasuah Malaysia (SPRM) amat penting bagi mengatasi masalah rasuah dalam negara dengan lebih berkesan.

Menurutnya, MCW menyokong penuh dan menyanjung tinggi semangat Pengarah Jabatan Siasatan Jenayah Bukit Aman (CID), Datuk Seri Mohd Shuhaily Mohd Zain yang tampil ke hadapan menzahirkan komitmen dengan serius untuk membanteras rasuah dalam pasukan polis menerusi ucapan beliau yang tular baru-baru ini.

“Kenyataan tegas yang dikeluarkan beliau (Mohd Shuhaily) mengenai isu rasuah dalam kalangan anggota polis adalah langkah proaktif yang amat dihargai. Ini merupakan rahsia umum yang telah diketahui majoriti rakyat Malaysia.

“Beliau dengan jelas menyuarakan kebimbangan terhadap tindakan-tindakan yang merosakkan imej dan integriti pasukan polis serta melemahkan keyakinan masyarakat terhadap sistem keadilan,” katanya dalam satu kenyataan pada Isnin.

Sebelum ini, Mohd Shuhaily memberi amaran keras terhadap pegawai bawahannya supaya berhenti bersekongkol dengan sindiket jenayah.

Katanya, sama ada pegawai terbabit berubah atau akan dipindahkan.

Jais berkata, kenyataan tegas dan proaktif tersebut merupakan pemangkin untuk perubahan positif dalam pasukan polis dan berharap ia menjadi titik permulaan dan galakan agar lebih banyak usaha memerangi rasuah dalam semua lapisan masyarakat.

“MCW juga komited untuk bekerjasama dengan beliau, PDRM dan masyarakat bagi meningkatkan kesedaran mengenai bahaya rasuah dan kepentingan pemupukan budaya integriti dalam organisasi yang menjaga keamanan negara seperti pihak polis.

“MCW mengajak semua pihak termasuk rakyat Malaysia dan pihak berkuasa untuk berganding bahu dalam usaha menjadikan Malaysia sebagai sebuah negara yang maju dan benar-benar bebas daripada rasuah,” katanya.


Serang PM, cetus isu ‘taktik’ Sanusi alih isu air Kedah

BANGI, 17 Zulkaedah 1444H, Selasa – Setiausaha Agung Pakatan Harapan (PH), Datuk Seri Saifuddin Nasution mendakwa isu yang dicetuskan Menteri Besar Kedah, Datuk Seri Muhammad Sanusi Md Nor sejak akhir-akhir ini, bertujuan untuk mengalihkan kemelut isu air di negerinya.

Menteri Dalam Negeri itu mendakwa, dakwaan Pulau Pinang milik Kedah dan kritikan terbaharu terhadap Perdana Menteri, Datuk Seri Anwar Ibrahim tidak layak bercakap hal kemiskinan rakyat, hanyalah cara Sanusi mengalihkan kemarahan meluas rakyat Kedah ketika ini.

“Sanusi ini sahabat masa kami sama-sama dalam Pakatan Rakyat. Beliau supol Almarhum Ustaz Azizan Razak MB Kedah tika itu. Kami saling mengenali langkah politik masing-masing.

“Isu Pulau Pinang milik Kedah dan serang PM berterusan tujuannya cuma satu. Rakyat Kedah dok marah pasai isu air. Kemarahan meluas. Apa lagi cara Sanusi untuk kalih kemarahan ini ?,” katanya dalam kenyataan di Facebook, hari ini.

Terdahulu, Muhammad Sanusi mendakwa Anwar tidak layak bercakap hal kemiskinan kerana Perdana Menteri itu datang dari keluarga UMNO dan belajar di Maktab Melayu Kuala Kangsar (MCKK).

Menurut Saifuddin, beliau tidak mahu mengulas isu itu secara mendalam kerana beranggapan bahawa rakyat Malaysia tidak begitu naif untuk menerima hujah Muhammad Sanusi.

“Mari kita renung fakta ini, kali pertama masuk ISA sebab perjuangan isu kemiskinan Baling. Tamat belajar di UM terus buka Yayasan Anda di Kampung Kerinchi, KL.

“Sekolah ini beri peluang kedua kepada pelajar-pelajar yang rata-rata dari keluarga miskin. Minggu pertama menjawat PM, terus umum bantuan tunai kepada penanam padi yang umum tahu sangat dekat dengan kemiskinan,” katanya.


Isu ijazah, jurnal palsu masih berleluasa dalam Malaysia

BANGI, 4 Rejab 1442H, Selasa – Isu ijazah pendidikan dan penerbitan jurnal palsu sudah berleluasa dalam negara sejak sekian lama, seolah-olah tiada tindakan tuntas daripada pihak berwajib.

Lebih membimbangkan apabila ada laporan menyatakan Malaysia berada di kedudukan kelima daripada 20 negara paling aktif menerbitkan jurnal palsu (predatory journals).

Memetik Malaysia Now, negara kita termasuk dalam senarai 20 teratas jurnal palsu dalam tiga bidang: sains kesihatan, sains fizikal dan sains sosial, mendapat tempat kedua dalam sains fizikal dan sains sosial.

Pendedahan ini berdasarkan hasil kerja dua ahli ekonomi dari Czech Republic, Vít Macháček dan Martin Srholec yang menghasilkan analisis berdasarkan negara tentang jurnal dipersoalkan ditemui di Scopus antara 2015 hingga 2017.

Bimbang isu ini menjadi lebih parah, Presiden Persatuan Pembina Islam Nasional (PEMBINA), Wafiq Azman menggesa pihak berkuasa khususnya Kementerian Pengajian Tinggi untuk lebih bertegas dalam menangani sindiket palsu.

Ini kerana ia memberi kesan kepada imej dan kredibiliti kajian akademik di peringkat antarabangsa, katanya.

Pun begitu, pada tahun-tahun sebelum ini, negara kita juga dikecohkan dengan menteri yang ‘kantoi’ menggunakan Sijil Ijazah palsu sehingga mendapat kecaman masyarakat yang menyoal kredibiliti semua ijazah menteri.

“Verity Intelligence Sdn Bhd – sebuah firma pengesahan penipuan dalam pekerjaan memberitahu bahawa mereka mengesan sebanyak 30-40 kes pemalsuan sijil akademik dalam tempoh sebulan yang mana secara keseluruhan sekurang-kurangnya 400 sijil palsu melibatkan peringkat diploma dan ijazah berjaya dikesan bagi tahun 2018.

“Ada juga laman web yang menjual sijil akademik palsu dengan harga serendah RM2,000 hingga RM8,000.

“Pun begitu, tidak pasti, sejauh mana isu sijil palsu telah diambil tindakan oleh kerajaan,” katanya dalam satu kenyataan, hari ini.

Beliau turut memetik laporan akhbar MStar bertarikh 6 Februari 2017 yang menyatakan Kementerian Pendidikan Tinggi (KPT) memberi amaran akan mengambil tindakan tegas terhadap sindiket atau dalang yang bertanggungjawab menjual sijil akademik palsu di negara ini.

“Cuma agak kurang meyakinkan kerana menggunakan perkataan ‘akan’.

“Oleh itu saya mengharapkan tindakan tegas dan serius daripada pihak autoriti khususnya Kementerian Pengajian Tinggi dalam sindiket ini.

“Kerana ia akan memberi kesan kepada imej dan kredibiliti kajian akademik negara ini di peringkat antarabangsa,” katanya.


KKM setuju pinda RUU kawal produk tembakau, kurangkan denda ke RM500

KUALA LUMPUR, 3 Muharram 1444H, Isnin – Kementerian Kesihatan (KKM) bersetuju meminda kuantum denda bagi kesalahan dilakukan generasi yang lahir pada 1 Jan 2007 dan seterusnya atau dikenali Generasi Penamat (GEG) dalam Rang Undang-Undang Kawalan Produk Tembakau dan Merokok 2022 kepada RM500 atau perintah khidmat masyarakat berbanding peruntukan asal sebanyak RM5,000.

Menterinya Khairy Jamaluddin berkata ia susulan perbincangan dan persetujuan serta kompromi secara bersama antara KKM dan Jawatankuasa Pilihan Khas Hal Ehwal Wanita dan Kanak-Kanak dan Pembangunan Sosial Parlimen pada hari ini.

“Bagi memastikan akta yang berkuat kuasa selepas ini tidak dilihat bersifat punitif, kesalahan yang dilakukan golongan GEG hanya menetapkan denda maksimum RM500 atau khidmat masyarakat malah apa-apa kesalahan yang dilakukan golongan ini akan terlebih dahulu ditawarkan kompaun,” katanya ketika membentangkan rang undang-undang itu bagi bacaan kali kedua di Dewan Rakyat hari ini.

Beliau berkata KKM juga bersetuju melakukan pindaan dalam peringkat Jawatankuasa Dewan Rakyat untuk menghalang pemeriksaan badan dilakukan ke atas mana-mana individu yang belum mencapai usia 18 tahun.

Selain itu, katanya peruntukan bagi kesalahan pemilikan apa-apa produk tembakau, bahan merokok, produk pengganti tembakau atau peranti merokok juga akan dipinda. – Bernama


Kadar STR dinaikkan

KUALA LUMPUR, 27 Rabiulawal 1445H, Jumaat – Kadar maksimum Sumbangan Tunai Rahmah (STR) pada 2024 akan dinaikkan kepada RM3,700 berbanding RM3,100 sebelum ini, kata Perdana Menteri, Datuk Seri Anwar Ibrahim.

Anwar, yang juga Menteri Kewangan, berkata kadar minimum STR bagi golongan belia juga meningkat kepada RM500 berbanding RM350 sebelum ini.

Beliau berkata peruntukan STR yang memanfaatkan 9 juta penerima, atau 60 peratus penduduk dewasa negara ini, meningkat sebanyak RM2 bilion bersamaan 25 peratus iaitu daripada RM8 bilion kepada RM10 bilion.

“Bayaran pertama STR untuk isi rumah yang biasanya maksimum RM300 dinaikkan kepada RM500 pada tahun hadapan dan insya-Allah akan disalurkan sebelum Ramadan.

“STR tahun hadapan juga akan mengambil pendekatan berbeza iaitu permohonan baharu dibuka seawal November ini dan dibuka sepanjang tahun berbanding setahun sekali sebelum ini, bayaran pertama sehingga RM500 akan dibuat pada Februari depan,” katanya ketika membentangkan Belanjawan 2024 Malaysia MADANI di Dewan Rakyat hari ini.

Anwar berkata jumlah STR terbabit adalah sebahagian daripada RM58.1 bilion yang disediakan untuk membiayai pelbagai bentuk pemberian kerajaan kepada rakyat merangkumi subsidi, insentif dan bantuan.

“Hikmah penyasaran semula subsidi membolehkan kerajaan menambah baik pemberian tunai kepada rakyat melalui STR,” katanya.

Beliau berkata kerajaan juga memutuskan untuk meluaskan manfaat Sumbangan Asas Rahmah (SARA) daripada 200,000 kepada 700,000 penerima selain memanjangkan tempoh bayaran iaitu RM100 sebulan bagi tempoh 12 bulan berbanding hanya enam bulan sebelum ini.

Perdana Menteri berkata kerajaan turut menyediakan RM200 juta untuk meneruskan pelaksanaan Payung Rahmah termasuk pelaksanaan Jualan Rahmah dan Pasar Rahmah yang menawar insentif kepada 1.2 juta pengusaha pasar borong, pasar malam serta pasar tani.

“RM225 juta ringgit pula disediakan untuk membiayai kos pengedaran barangan keperluan asas seperti petrol, LPG, tepung, beras dan minyak masak ke kawasan pedalaman di bawah program Community Drumming.

“Program ini akan diperluas ke kawasan baharu antaranya di zon Abai, Sandakan, Sabah dan Engkerebai, Mukah di Sarawak,” katanya.- Bernama


COVID-19: 1,315 kes baharu, 4 kematian

KUALA LUMPUR, 12 Rabiulakhir 1442H, Sabtu – Malaysia hari ini mencatatkan 1,315 kes baharu COVID-19 dengan Sabah terus mencatatkan kes tertinggi iaitu 476 kes (36.2 peratus) dan diikuti Selangor dengan 266 kes (20.2 peratus).

Ketua Pengarah Kesihatan Tan Sri Dr Noor Hisham Abdullah berkata angka kes baharu tersebut menjadikan jumlah kes positif dalam negara sebanyak 63,176 kes, manakala jumlah kes aktif dengan kebolehjangkitan COVID-19 kini adalah 11,508 kes.

“Daripada jumlah kes baharu berkenaan, terdapat lima kes import yang mendapat jangkitan dari luar negara dan 1,310 kes adalah penularan COVID-19 dalam negara,” katanya dalam kenyataan hari ini.

Bagi jumlah kes sembuh hari ini, sebanyak 1,110 kes pulih menjadikan jumlah kumulatif kes sembuh sepenuhnya adalah 51,314 kes.

Beliau berkata terdapat empat kematian berkaitan COVID-19, kesemuanya dilaporkan di Sabah melibatkan dua lelaki dan dua perempuan, menjadikan jumlah kumulatif kematian dalam negara adalah 354 kes.

Kes kematian itu melibatkan lelaki tempatan berusia 84 tahun yang meninggal dunia di Hospital Duchess of Kent dan mempunyai sejarah penyakit darah tinggi, dislipidemia dan penyakit mata, manakala seorang lagi lelaki bukan warganegara didakwa berumur 130 tahun disahkan meninggal dunia di Hospital Tuaran.

Kes kematian ketiga melibatkan seorang kanak-kanak perempuan bukan warganegara berusia empat tahun yang meninggal dunia di Hospital Tawau dan seorang wanita bukan warganegara berusia 60 tahun yang meninggal dunia di Hospital Duchess of Kent.

Dr Noor Hisham berkata terdapat 118 kes positif COVID-19 yang sedang dirawat di Unit Rawatan Rapi (ICU) dengan 43 kes memerlukan bantuan pernafasan. – Bernama


Polis siasat video tular bendera Malaysia dikibar dengan bendera Israel

BANGI, 6 Jamadilawal 1444H, Khamis – Polis membuka kertas siasatan berhubung penyebaran klip video memaparkan sekumpulan individu menyanyikan lagu Negaraku dengan bendera Malaysia dikibarkan bersama bendera Israel, kelmarin.

Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pihaknya menerima laporan itu jam 11.20 malam pada Selasa daripada seorang lelaki tempatan yang memaklumkan melihat rakaman video berdurasi 47 saat menerusi kumpulan WhatsApp.

“Hasil siasatan mendapati kejadian berlaku pada September lalu, ketika sekumpulan warga tempatan mengadakan lawatan ke Tasik Galilee yang terletak dalam kawasan jajahan Israel.

“Lawatan dibuat menerusi Ziarah Kembara dikendalikan sebuah agensi pelancongan tempatan dan ketika lawatan, lagu Negaraku dipasang dan dinyanyikan serta bendera Malaysia dikibarkan,” katanya dalam kenyataan, hari ini.

Katanya, kes itu disiasat mengikut Seksyen 8 Akta Lagu Kebangsaan 1968 dan Seksyen 233 Akta Komunikasi dan Multimedia 1988.

Ku Mashariman turut menasihatkan orang ramai supaya tidak mengeluarkan sebarang kenyataan dan menyebarkan bahan berkaitan kejadian itu menerusi mana-mana platform.

“Ini bagi mengelakkan sebarang spekulasi dan provokasi sehingga menjejaskan siasatan polis serta menggugat ketenteraman awam.

“Klip video itu dipercayai diviralkan semula untuk dikaitkan dengan isu Israel yang sedang panas sekarang,” katanya.


Tiada perubahan kelas lesen memandu B2: JPJ

BANGI, 6 Jamadilawal 1443H, Sabtu – Tiada sebarang perubahan terhadap kategori kelas lesen memandu jenis B2 sedia ada ketika ini.

Perkara itu dijelaskan Jabatan Pengangkutan Jalan (JPJ) susulan kekeliruan yang dimuat naik oleh blogger pembidaan motosikal pertama di Malaysia, EbidMotor.com yang menyatakan kelas lesen memandu jenis B2 telah dinaikkan daripada kategori 250cc kepada 500cc.

“Sehingga kini penetapan memandu B2 masih kekal sebagai motosikal tidak melebihi 250cc.

“Jabatan ini memandang serius perkara tersebut dan menyeru orang ramai agar merujuk laman web dan media sosial rasmi JPJ sebelum mempercayai sebarang info yang tular,” katanya dalam kenyataan di Facebook rasmi JPJ, hari ini.

Dalam hantaran berasingan, JPJ turut mengumumkan tempoh pengurangan kadar kompaun saman sebanyak 80 peratus dilanjutkan sehingga 15 Disember ini.

Katanya, pembayaran secara tanpa tunai adalah digalakkan di semua kaunter JPJ negeri, cawangan atau Pusat Transformasi Bandar (UTC) dengan tertakluk pada arahan Kementerian Kewangan serta negeri.


China catat suhu tertinggi 52.2 darjah Celsius

BEIJING, 29 Zulhijjah 1444H, Selasa – China merekodkan gelombang haba dengan suhu tertinggi mencecah 52.2 darjah Celsius di bahagian barat laut negara itu pada Ahad lalu.

Pentadbiran Meteorologi China dalam kenyataan pada Isnin berkata, sebuah stesen cuaca di perkampungan Sanbao di wilayah Xinjiang mencatatkan puncak suhu 52.2 darjah Celsius pada jam 7 malam (16 Julai), sekali gus memecahkan rekod haba bagi tempoh sama tahun itu.

Rekod sebelumnya iaitu 50.6 darjah Celsius dicatatkan pada Julai 2017, menurut kenyataan itu.

Sanbao terletak di pinggir bandar Turpan, di mana pihak berkuasa telah meminta pekerja dan pelajar untuk berada di rumah, selain mengarahkan kenderaan khas menyembur air di jalan-jalan utama.

Menurut kenyataan itu, suhu permukaan tanah mencecah 80 darjah Celsius di bahagian Turpan pada Ahad.

Hemisfera Utara mengalami gelombang haba musim panas yang mencatatkan rekod tinggi dalam beberapa minggu lalu, yang disifatkan saintis menjadi lebih buruk akibat perubahan iklim.

Pihak berkuasa China telah memberi amaran mengenai cuaca ekstrem dan pelbagai bencana alam pada musim panas ini. – Agensi


Dialog PEMBELA bersama Muhyiddin Rabu ini

PAGI tadi selesai sesi dialog pertama pimpinan parti-parti politik Melayu-Islam, iaitu bersama Tun Dr Mahathir.

Alhamdulillah, sesi ini berjalan dengan jayanya dengan pelbagai soalan yang panas dan kritikan dari hati ke hati oleh para pimpinan aktivis NGO yang hadir hari ini.

Objektif kami menganjurkan siri-siri dialog ini adalah untuk mendidik para aktivis NGO supaya matang dan cermat dalam berpolitik, iaitu dengan menyuburkan budaya ‘engagement’ dengan kesemua pemain politik utama orang Melayu.

Selain itu, kita menyediakan platform untuk para aktivis NGO untuk berani berhadapan, mengkiritik dan melontar idea secara depan-depan.

InsyaAllah pada hari Rabu ini (28/9/2022) kita akan ada sesi yang serupa bersama Pengerusi PN, Tan Sri Muhyiddin Yassin di Kelab Sultan Sulaiman Kuala Lumpur.

Manakala, sesi bersama Pengerusi BN dan Presiden PAS sedang dimuktamadkan. InsyaAllah kita akan maklumkan kemudian.

Aminuddin Yahaya
Pengerusi PEMBELA
25 September 2022


Jika tidak suka dengan sejarah perjuangan Melayu dan Bumiputera, baliklah ke negara asal kamu

LAMA saya termenung memikirkan, melihat betapa ramainya ultra kiasu mempertikaikan filem Mat Kilau. Paling tidak berguna, apabila mengatakan filem ini rasis. Rasis kepala bapak kamu?

Jika ultra kiasu Sikh merasa bangsanya ada tokoh pejuang seperti Mat Kilau di negara ini, filemkanlah. Begitu juga, jika ultra kiasu India merasakan bangsanya ada tokoh pejuang seperti Mat Kilau, filemkanlah. Seterusnya, jika ultra kiasu Cina merasakan bangsanya ada tokoh pejuang seperti Mat Kilau, filemkanlah. Saya secara peribadi, sangat teruja untuk menontonnya.

Sejarah membuktikan yang rata-rata terkorban dan berkorban mempertahankan dan memperjuangkan Tanah Melayu sebelum Perang Dunia kedua adalah orang Melayu yang mempertahankan Tanah Melayu. Begitu juga Bumiputera Sabah dan Sarawak.

Ada dengar nama-nama Sikh, India dan Cina terkorban pada era kebangkitan nasionalisme dalam memperjuangkan kemerdekaan Tanah Melayu, Sabah dan Sarawak, sebelum Perang Dunia Kedua? Siapa yang berputih mata, siapa yang mengaut keuntungan?

Sebab itu jangan jadi kurang ajar mempertikaikan filem Mat Kilau. Kata rasis sana, rasis sini. Siapa yang paling rasis kalau bukan bangsa kamu ultra kiasu?

Jika kamu tidak suka dengan sejarah negara ini, saya cadangkan eloklah tinggalkan negara ini. Pergilah ke negara yang sejarahnya menepati kehendak kamu. Kembalilah ke negara asal masing-masing.

Wahai ultra kiasu! kamu selaku orang bukan Melayu dan bukan Bumiputera teramat beruntung, kerana toleransi Melayu (Bumiputera) menerima kamu seadanya, tanpa mempertikaikan latar belakang asal usul kamu. Paling kamu kena bersyukur, Melayu (Bumiputera) langsung tidak mengasimilasikan kamu seperti mana yang berlaku di Thailand dan Indonesia. Kamu terus kekal dengan identiti kamu, bahasa kamu, sekolah kamu. Malah serban kamu jauh lebih besar daripada serban bangsa asal di sini.

Bandingkan dengan Indonesia dan Thailand, mereka diberikan kata dua, mahu tinggal di sini, jadi orang sini, jika tidak angkat kaki balik. Kamu sedar atau tidak! Katakanlah kamu kamu dibiarkan balik ketika itu, belum tentu kami dan generasi boleh hidup sehingga ke hari ini. Kamu jadi selamat, kerana dibenarkan tinggal di sini, oleh kemurahan hati Melayu dan Bumiputera.

Satu lagi, ketika British membawa kami ke mari untuk terus hidup dan mencari rezeki. Andainya kamu tidak dibawa British ke mari, mungkin kamu tidak hidup lagi. Kamu terkorban di negara asal sendiri. Justeru, bersyukurlah.

Agar kamu lebih bersyukur, cuba kamu banding tindakan bangsa kamu terhadap umat Islam di India (Punjab) dan di China. Adakah mereka dapat hidup aman sentosa di negara mereka sendiri? Saban hari mereka dibunuh, dianiaya dan dibunuh. Itulah kekejaman bangsa kamu. Sehingga orang Islam tidak boleh menyembelih dan memakan lembu di negara sendiri. Pada hari raya korban yang baharu berlalu, umat Islam di India tidak dibenarkan melakukan korban lembu. Betapa jahatnya bangsa kamu terhadap umat Islam.

Pernahkah umat Islam lakukan perkara sebegini terhadap kamu di sini. Malah, umat Islam di sini, benarkan kami membina kuil-kuil haram di tanah yang bukan menjadi hak kamu. Boleh dikatakan semua kuil didirikan di tanah kerajaan yang bukan menjadi milik kamu. Bilanganya berganda melebihi masjid dan surau.

Bangsa Melayu dan Bumiputera, bukan sahaja kamu dilayan dengan begitu baik, malah kamu diterima seperti saudaranya sendiri. Langsung kamu tidak dijentik. Malah kamu boleh membina empayar kekayaan sendiri, meskipun Melayu dan Bumiputera itu tidak kaya. Mana kamu mahu cari bangsa sebaik ini di dunia ini

Sebab itulah saya ingin mengingatkan kamu, jangan jadi bangsa yang kurang ajar. Keceluparan kamu nanti akan memakan diri sendiri.

Saya adalah juga bukan Melayu, bukan Bumiputera, tetapi saya diajar untuk menghormati kebaikan dan kemurnian hati sebuah bangsa yang bernama Melayu. Dalam budaya bangsa saya sendiri mengajar saya menghormati bangsa lain dan agama lain yang baik dengan kita, terutama peribumi.

Satu lagi perkara saya ingin peringatkan selain filem Mat Kilau yang kamu pertikaikan. Saya tidak pernah dengar suara kamu pertikaikan komedi menghina Islam yang dilakukan oleh bangsa dalam kalangan kamu sendiri. Kamu turut bersetuju dengan bersekongkol dengan bangsa kamu.

Malah, kamu sanggup membela mereka dan mengumpul duit untuk memberi jaminan agar mereka dibebaskan dari lokap. Kena pada orang lain, kamu diam, kena pada kamu, riuh rendah satu Malaysia.

Saya tidak boleh gambarkan jika agama kamu yang dihina oleh orang Islam melalui komedinya. Sudah tentu bagai nak kiamat Malaysia ini.

Hakikatnya, orang Islam di negara tidak pernah menghina agama kamu kerana itu adalah perintah al-Quran. Kenapa kamu sangat kurang ajar menghina agama Islam? Jika ada pun orang Islam yang ada sedikit celupar mungkin menyinggung agama kamu, itu pun masih dibahaskan dalam konteks akademik, bukan dengan sengaja menghina seperti mana bangsa kamu lakukan.

Justeru, saya ingin mengingatkan kamu sekali lagi, terimalah hakikat bahawa sesungguhnya perjuangan mempertahankan Tanah Melayu, Sabah dan Sarawak daripada cengkaman penjajah sebelum Perang Dunia Kedua, bukan kamu. Tetapi adalah Melayu dan Bumiputera.

Jika ada dalam kalangan kamu tokoh setanding dengan Mat Kilau, Tok Janggut, Tok Kenali, Dato Bahaman, Dato Maharaja Lela dan lain-lain, sila kemukakan nama-nama mereka, terutama mereka yang beragama Sikh. Singh manakah yang menjadi tokoh perjuangan kebangkitan nasionalisme pada era akhir 1800 dan awal 1900?

Jika kamu tidak ada tokoh itu, lebih baik kamu diam daripada menyakiti hati-hati Melayu dan Bumiputera.

Percayalah selepas ini, pasti ada muncul lagi filem-filem sebegini yang akan menonjolkan kehebatan Melayu dan Bumiputera. Sama juga sepertimana bangsa kamu di negara asal kamu, menonjol tokoh lagenda seperti Wong Fei Hung, Ip man dan Singh Singh yang lain. Jika di China, ditonjolkan tokoh Cina, begitu juga di India, maka salahkah orang Melayu menonjolkan tokoh Melayu di bumi Melayu sendiri?

PROF DR MOHD RIDHUAN TEE ABDULLAH


Palestin tuntut masyarakat antarabangsa campur tangan hentikan keganasan Israel

RAMALLAH, 3 Muharam 1445H, Jumaat – Kementerian Luar Negeri dan Ekspatriat menggesa masyarakat antarabangsa untuk segera campur tangan menghentikan pencerobohan pengganas Israel ke atas rakyat, tanah, harta benda dan kedaulatan Palestin.

Dalam satu kenyataan akhbar pada Khamis, kementerian itu mengutuk tindakan pasukan pendudukan dan peneroka haram Israel menyerbu bandar Nablus, yang mengakibatkan kematian Badr al-Masri, 19, dan ramai yang lain cedera.

Kementerian juga mengutuk pencerobohan peneroka ke dalam Masjid al-Aqsa dan tapak keagamaan, arkeologi serta bersejarah di Tebing Barat.

Ini termasuk aktiviti perobohan yang dilakukan pasukan pendudukan Israel di Kawasan C di Tebing Barat yang diduduki.

“Pelanggaran dan jenayah ini termasuk dalam skim penjajah dan perluasan (pendudukan) yang melemahkan peluang untuk Palestin mencapai sebuah negara merdeka, dengan Baitulmaqdis Timur sebagai ibu negara,” kata kenyataan itu.

Kementerian Luar menganggap kerajaan haram Israel bertanggungjawab sepenuhnya atas pelanggaran dan jenayahnya di seluruh Palestin yang diduduki, sekali gus menuntut campur tangan antarabangsa bagi memaksa negara pendudukan menghentikan semua langkah unilateralnya. – Agensi


383 tabika, taska Kemas ditutup

KUALA LUMPUR, 17 Safar 1442H, Ahad – Sejumlah 383 taman bimbingan kanak-kanak (tabika) dan taman asuhan kanak-kanak (taska) Jabatan Kemajuan Masyarakat (Kemas) telah ditutup setakat ini, kata Ketua Pengarahnya, Datuk Mohamad Yasid Bidin.

Beliau berkata, penutupan itu melibatkan tabika dan taska di tiga negeri iaitu Kedah, Sabah serta Terengganu yang telah bertukar status menjadi Zon Merah akibat penularan pandemik COVID-19.

“Di Kedah, sejumlah 276 tabika ditutup, di Sabah sebanyak 96 tabika, di Terengganu pula dua tabika manakala sembilan lagi yang ditutup adalah Taska di Sabah,” katanya ketika diminta mengulas penutupan itu susulan peningkatan kes COVID-19 selepas merasmikan Hari Potensi Kemas Wilayah Persekutuan di Dewan Kuartza, Pusat Kegiatan Masyarakat Kemas Kg Sri Batu di sini hari ini.

Ketika berucap pada majlis itu, Mohamad Yasid berkata sambutan Hari Potensi Kemas tahun ini adalah berbeza kerana dilaksanakan secara dalam talian dan disertai 316 tabika di seluruh Malaysia.

“Program Hari Potensi Kemas merupakan acara tahunan dan dijadikan sebagai aktiviti kokurikulum tabika dengan tujuan mencungkil bakat, memupuk nilai-nilai murni, membentuk keyakinan diri, memberikan kecergasan mental dan ketangkasan fizikal, mengembangkan minat, kreativiti dan estetika kanak-kanak prasekolah selaras dengan Kurikulum Standard Prasekolah Kebangsaan Kementerian Pendidikan Malaysia,” katanya. – Bernama


Kepulauan Melayu masih berdepan ancaman ‘epistemicide’,’ethnocide’

Oleh Siti Hafidah Abd Ghaffar

KUALA LUMPUR, 16 Rabiulawal 1445H, Isnin – Meskipun ‘genocide’ di Kepulauan Melayu tidak begitu ketara susulan penjajahan, namun masih berdepan ancaman ‘epistemicide’ dan ‘ethnocide’ sehingga sekarang.

Profesor Sejarah Sosial dan Intelektual, Institut Antarabangsa Pemikiran dan Tamadun Islam, Universiti Islam Antarabangsa (ISTAC-IIUM), Profesor Datuk Dr Ahmad Murad Merican mendedahkan, ‘ethnocide’ – pengusiran sejarah, budaya dan identiti – merangkumi keseluruhan Kepulauan Melayu.

Menurutnya, ia dapat dibuktikan melalui perpecahan kepada negara bangsa berasingan.

Beliau menjelaskan, sebelum Perjanjian London 1824, wilayah-wilayah dan rantau ini tidak dibahagikan kepada Belanda dan Inggeris.

“Tetapi apabila dibahagikan (selepas perjanjian) kepada Belanda, Inggeris serta Sepanyol maka wilayah sempadan dibentuk maka identiti hilang atau dipesongkan.

“Sebelum itu (Kepulauan Melayu) tidak ada sempadan, laut dan selat itu merupakan ‘highway’ kepada orang Melayu pergi dan pulang. Ada pergerakan yang bebas di Kepulauan Melayu, tidak ada sekatan-sekatan,” katanya ketika ditemui Ismaweb.net.

Namun katanya, apabila wujud sekatan maka ‘ethnocide’ berlaku sekali gus Kepulauan Melayu berdepan ancaman pembunuhan ilmu – epistemicide -.

Ditanya sama ada Malaysia kembali berisiko dijajah beliau berkata, ia tidak mustahil sekiranya orang Melayu tidak berwaspada, akur dengan identiti dan sejarah serta memahami asal usul mereka.

“Itu sebab kita jangan terkejut jika bahasa Melayu ada persamaan dengan Cham. Saya ambil contoh Eropah, mereka tidak terkejut bahasa Perancis sama seperti Jerman.

“Jadi jangan rasa terasing bahawa kita di Kepulauan Melayu satu keluarga besar,” katanya.


Bakal haji dinasihatkan amal kawalan kendiri, elak dijangkiti COVID-19

JOHOR BAHRU, 5 Zulkaedah 1443H, Ahad – Jemaah haji yang bakal berlepas ke tanah suci dinasihatkan agar sentiasa mengamalkan kawalan kendiri bagi mengelakkan daripada dijangkiti COVID-19.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, hal ini berikutan terdapat tiga jemaah haji daripada kumpulan pertama disahkan positif COVID-19, yang dipercayai berpunca daripada majlis kenduri.

Beliau berkata, susulan itu jemaah haji diingatkan supaya sentiasa berjaga-jaga bagi mengelakkan daripada mereka terlepas penerbangan seperti yang dijadualkan.

“Saya dimaklumkan (tiga) jemaah ini dijangkiti ketika buat kenduri, mungkin waktu itu datang tetamu yang tidak sihat, bawa virus dan menyebabkan berlaku wabak.

“Kalau hendak buat kenduri tidak mengapa, tetapi kalau boleh kena ikut prosedur operasi standard (SOP) dan sebagainya, kita bimbang nanti takut terjejas pula jadual penerbangan mereka,” katanya pada sidang media selepas Majlis Penutup Mahrajan Memanah Kejohanan Sukan Sekolah Menengah Agama (MESMA) peringkat Kebangsaan di Arena Emas, hari ini.

Beliau berkata demikian ketika diminta mengulas mengenai jemaah haji kumpulan pertama yang disahkan positif COVID-19.

Bagaimanapun, Idris berkata jemaah haji yang positif COVID-19 masih berpeluang untuk mengerjakan haji musim ini berikutan penerbangan terakhir adalah pada Julai depan.

“Jika positif, mereka ada masa lagi (untuk mengerjakan ibadah haji) kerana penerbangan akhir kita (mungkin) sama ada awal 2 atau 3 Julai nanti.

“Selepas mereka habis kuarantin, sekiranya mereka sihat Insya-Allah boleh terbang (ikut kumpulan lain),” katanya.

Semalam, Pengarah Eksekutif Haji Lembaga Tabung Haji Datuk Seri Syed Saleh Syed Abdul Rahman dilaporkan berkata tiga daripada 298 jemaah haji kumpulan pertama ke Tanah Suci bagi musim 1443H/2022, disahkan positif COVID-19.

Terdahulu, seramai 295 jemaah haji yang merupakan kumpulan pertama, selamat tiba di Lapangan Terbang Antarabangsa Putera Mohammad Abdulaziz, Madinah kira-kira pukul 9.30 malam tadi waktu Malaysia.

Seramai 14,306 jemaah haji Malaysia akan menunaikan ibadat Rukun Islam Kelima itu pada tahun ini dan mereka dijadualkan tiba di Madinah serta Makkah secara berperingkat. – Bernama


Dua penuntut IPT rugi lebih RM30,000 ditipu ‘scammer’ di media sosial

MELAKA, 27 Syawal 1442H, Selasa – Dua pelajar institusi pengajian tinggi swasta menjadi mangsa terbaharu penipuan dalam talian di negeri ini dengan kerugian melebihi RM30,000.

Ketua Jabatan Siasatan Jenayah Komersial Melaka Supt E. Sundra Rajan berkata, dua kes itu membabitkan pembelian peranti dan peluang pekerjaan yang masing-masing ditawarkan menerusi Instagram dan Facebook.

Kes pertama membabitkan pelajar lelaki berusia 20 tahun yang kerugian RM17,200 selepas tertarik untuk membeli telefon bimbit iPhone 12 Pro Max yang kononnya mahu dijual pada harga RM1,800 oleh pihak yang menggunakan profil icenter_apple_store pada 12 Mei lepas.

“Mangsa yang menetap di Selandar, Jasin kemudiannya telah berhubung dengan suspek melalui WhatsApp dan diberikan nombor akaun bank untuk proses pembayaran. Mangsa telah membuat pembayaran berjumlah RM1,800.00 ke akaun bank yang diberikan oleh suspek,” katanya dalam kenyataan di sini hari ini.

Pada 13 Mei, mangsa menerima pesanan WhatsApp daripada suspek yang memaklumkan akan mengepos telefon bimbit itu dari Singapura namun mangsa perlu membayar cukai penghantaran dan deposit kastam bagi mendapatkan telefon bimbit berkenaan.

“Suspek menyatakan jika mangsa tidak membuat bayaran seperti yang diminta, mangsa akan dikenakan tindakan undang-undang. Jadi, mangsa yang tanpa berfikir panjang telah mengikut arahan suspek dengan memasukkan wang sehingga berjumlah RM17,200 dengan enam kali transaksi pembayaran ke dalam dua akaun bank yang berbeza,” katanya.

Mangsa membuat laporan polis pada 7 Jun selepas masih tidak menerima telefon bimbit yang dijanjikan oleh suspek dan semakan polis mendapati akaun bank yang digunakan oleh suspek terlibat dengan sembilan laporan polis membabitkan penipuan dengan modus operandi yang sama.

Sundra Rajan berkata kes kedua melibatkan lelaki berusia 23 tahun yang terpedaya dengan tawaran kerja menerusi aplikasi Ezjob dalam Facebook pada 3 Mei lepas, yang mana mangsa diminta membuat 60 ‘tasks’ iaitu ‘Like’ video serta menonton iklan.

“Selepas selesai membuat 60 tasks kerja tersebut, mangsa telah dimaklumkan mendapat pendapatan berjumlah RM17,290.13 namun untuk menebus wang dalam aplikasi itu, mangsa perlu membuat bayaran terlebih dahulu,” katanya.

Mangsa yang membuat pembayaran berjumlah RM12,810 ke dalam akaun yang diberikan oleh suspek membuat laporan polis di Merlimau pada 4 Jun, selepas suspek menyatakan bayaran itu masih tidak mencukupi untuk menebus pendapatannya.

Kedua-dua kes disiasat menurut Seksyen 420 Kanun Keseksaan kerana kesalahan menipu. -Bernama


Kebun haram: ‘Tunggu kita menang’ sikap apologetik parti Melayu

BANGI, 13 Muharram 1442H, Selasa – Pertubuhan-Pertubuhan Pembela Islam (PEMBELA) kesal dengan sikap apologetik parti-parti Melayu setiap kali wujudnya sesuatu isu.

Mengulas kemelut kebun durian haram di Raub, Pahang, PEMBELA berkata, parti-parti Cina tidak berfikir panjang untuk sepakat dalam isu berkenaan, meskipun tidak memiliki banyak kerusi di Parlimen.

Sedangkan, parti-parti Melayu pula bersikap sebaliknya apabila masing-masing berbelah bahagi dengan pelbagai alasan, apatah lagi berlumba satu sama lain, katanya.

“Antara alasan yang masyhur ialah ‘tak cukup kerusi Parlimen’, ‘tunggu kita menang lagi sekali’, ‘kita tak rasis’ dan ‘takut hilang undi’.

“Lihat sahaja isu sekolah vernakular baru-baru ini. Parti-parti Cina tidak fikir panjang untuk bersepakat dalam sesuatu isu walaupun kerusi mereka sedikit,” katanya dalam kenyataan, hari ini.

Terdahulu, sebuah portal melaporkan pergeseran antara pekebun durian di Raub berubah menjadi isu politik selepas dua parti Cina iaitu MCA dan DAP berlumba-lumba menjadi ‘hero’ dalam isu itu.

Pada 1 Ogos lalu, kerajaan Pahang memulakan tindakan tegas ke atas pekebu durian di Raub yang mengusahakan tanaman secara haram di kawasan tanah bukan milik mereka.

Tindakan dilakukan selepas kerajaan negeri mengalami kerugian kira-kira RM30 juta dalam tempoh 10 tahun melalui hasil cukai tanah dari kebun haram termasuk di kawasan hutan simpan.

Antara kawasan dusun durian yang terlibat adalah Hutan Simpan Gunung Benom, sekitar Sungai Ruan, Sungai Chalit serta Tranum dan Tras.


PN mungkin calonkan semula penyandang kerusi Perlimen, DUN pada PRU15

IPOH, 12 Rabiulawal 1444H, Ahad –  Pengerusi  Perikatan Nasional (PN) Tan Sri Muhyiddin Yassin berkata gabungan itu berkemungkinan mengekalkan penyandang kerusi Parlimen dan Dewan Undangan Negeri (DUN) sebagai calon parti itu pada Pilihan Raya Umum Ke-15 (PRU15).

Muhyiddin yang juga Presiden Bersatu bagaimanapun berkata pengekalan itu perlu berdasarkan prinsip calon boleh menang.

“Kemungkinan di satu dua tempat (calon Parlimen dan DUN) akan dinilai semula di peringkat pimpinan tertinggi Perikatan Nasional. Itu kita akan teliti dan membuat keputusan. Namun secara prinsipnya adalah soal calon yang boleh menang,” katanya pada sidang media selepas mempengerusikan mesyuarat PN Negeri Perak, hari ini.

Hadir sama Timbalan Presiden Bersatu yang juga Pengerusi PN Perak Datuk Seri Ahmad Faizal Azumu, Setiausaha Agung PN Datuk Seri Hamzah Zainudin, Pesuruhjaya PAS Perak Razman Zakaria serta Pengerusi Gerakan Perak Datuk See Tean Seng.

Sementara itu, Muhyiddin yang juga Ahli Parlimen Pagoh berkata, pimpinan tertinggi PN bersetuju memberi ruang kepada kepimpinan parti di peringkat negeri untuk memberikan input kandungan manifesto PN mengikut keperluan negeri masing-masing.

“Sebagai contoh, sekiranya PN Perak mempunyai beberapa perkara yang dirasakan wajar dimasukkan ke dalam manifesto negeri, kita akan masukkan,” katanya.- Bernama


Rampas tanah Palestin, Israel bina 2,969 lagi penempatan haram

TEBING BARAT, 30 Ramadan 1444H, Jumaat – Jawatankuasa Perancangan dan Bangunan Daerah Israel di Baitulmaqdis meluluskan rancangan untuk membina 2,969 unit penempatan baharu di Bukit Perancis, Pisgat Ze’ev dan penempatan Givat Shaked.

Menurut persatuan sayap kiri Israel Ir Amim, yang pakar dalam isu Baitulmaqdis, jawatankuasa tersebut memutuskan untuk menerima semua rancangan dan dokumen yang diubah suai berkaitan projek penempatan itu selepas kajian secara teliti dijalankan.

Ir Amim juga berkata, pihak berkuasa pendudukan Israel telah menangguhkan perbincangan mengenai rancangan untuk membina 240 unit penempatan di Penempatan Ramot di Baitulmaqdis.

Pakar penyelidik, Fakhri Abu Diab berkata, penjajah Israel meluluskan rancangan penempatan di Baitulmaqdis dan memperuntukkan bajet besar untuk pelaksanaan itu.

Mengulas lebih lanjut, Abu Diab berkata, penceroboh haram Israel akan merampas ribuan tanah milik penduduk Baitulmaqdis di bahagian tengah, selatan dan timur kota suci tersebut.

Beliau menegaskan projek sedemikian memerlukan jalan, lebuh raya dan perkhidmatan lain, sambil menyatakan bahawa Israel melaksanakan projek sedemikian dengan mengorbankan rakyat Palestin.

Pelan baharu itu akan membahagikan kediaman penduduk Palestin di bahagian yang diduduki bandar itu kepada pulau kecil tanpa sebarang hubungan geografi.

Diab juga menyatakan bahawa projek ini akan mengasingkan bandar Baitulmaqdis dari Tebing Barat yang diduduki untuk memihak kepada peneroka haram Yahudi Israel.-Agensi


Lubnan lancar fasa 1 vaksin taun

BEIRUT, 18 Rabiulakhir 1444H, Ahad – Kementerian Kesihatan Awam Lubnan melancarkan kempen vaksinasi taun pada Sabtu bertujuan mencapai 70 peratus populasi sasaran dalam tempoh tiga minggu mendatang.

Pertubuhan Kesihatan Sedunia (WHO) membantu kementerian mendapatkan penghantaran kritikal sebanyak 600,000 dos vaksin kolera.

Kempen itu menyasarkan semua pelarian dan komuniti tempatan yang berumur lebih setahun dengan jangkaan kadar pemberian vaksin lebih 200,000 dos seminggu.

“Vaksin ini akan menjadi alat utama untuk meningkatkan tindak balas kami memandangkan wabak taun semakin merebak di negara ini.

“Ketibaan vaksin ini di negara tepat pada masanya dan terima kasih kepada usaha kolektif kami dengan Kementerian Kesihatan Awam Lubnan, agensi PBB dan rakan kongsi kami di lapangan,” kata wakil WHO di Lubnan, Dr Abdinasir Abubakar.

WHO menanggung penuh kos dos daripada Kumpulan Penyelarasan Antarabangsa (ICG) – yang menguruskan bekalan global vaksin taun.

Pertubuhan itu juga menyediakan panduan teknikal mengenai pemilihan kawasan sasaran, pembangunan pelan mikro dan latihan rakan kongsi pelaksana yang bertanggungjawab ke atas penggunaan vaksin.

Ia juga akan membantu Kementerian Kesihatan Awam dalam melengkapkan permohonan ICG kedua untuk tambahan dua juta dos vaksin taun oral yang diperlukan untuk fasa dua kempen.

“Vaksin taun adalah alat penting untuk melindungi orang ramai dan mengehadkan penyebaran wabak, tetapi ia bukan satu-satunya alat yang kita ada untuk memerangi taun.

“Kita boleh mencegah taun secara berkesan dengan meningkatkan akses kepada air selamat, amalan sanitasi dan kebersihan yang betul,” katanya.

Wabak taun di Lubnan adalah yang pertama dalam tempoh lebih 30 tahun, akibat kemerosotan ekonomi negara serta kekurangan akses kepada air bersih dan perkhidmatan sanitasi yang mencukupi.

Sehingga Isnin lalu, 2,722 kes taun dan 18 kematian berkaitan dilaporkan di seluruh negara, dengan 25 peratus kes adalah kanak-kanak di bawah umur lima tahun. – Agensi


Undi 18: Kerajaan ingin beri kuasa besar kepada anak muda

KUALA LUMPUR, 12 Rabiulawal 1443H, Selasa – Kerajaan ingin memberikan kuasa yang besar kepada anak muda di negara ini, justeru itu kerajaan memberi taruhan kepada Undi 18, kata Perdana Menteri Datuk Seri Ismail Sabri Yaakob.

Beliau berkata pelaksanaan Undi 18 itu membuktikan keyakinan kerajaan kepada anak muda dalam menyertai proses pembangunan negara.

Ismail Sabri yang mengadakan perjumpaan dengan perwakilan Majlis Perundingan Pelajar Kebangsaan (MPPK) hari ini berkata beliau telah berkongsi pandangan serta pelan tindakan untuk penambahbaikan.

“Alhamdulillah, banyak input menarik yang telah saya terima hari ini terutama yang diutarakan oleh Presiden MPPK Amir Asyraf sendiri.

“Insya-Allah, kerajaan sentiasa terbuka untuk mendengar pandangan daripada anak muda,” katanya menerusi perkongsian di laman Facebook hari ini.

Turut hadir pada perjumpaan itu Menteri Pengajian Tinggi Datuk Seri Dr Noraini Ahmad.

Ismail Sabri berkata MPPK, yang kini dianggotai 41 pemimpin pelajar mewakili 41 universiti di seluruh negara, bukanlah sekadar simbol kepada kesatuan pelajar institusi pengajian tinggi malah memainkan peranan penting dalam membuka ruang dan mewujudkan komunikasi dua hala antara pelajar dan kerajaan.

Beliau yang pernah menjadi Presiden Majlis Perwakilan Pelajar Universiti Malaya sesi 1982/1983 percaya akan ada antara anak muda yang ditemuinya hari ini menjadi pemimpin besar negara suatu hari nanti.

Sebelum ini, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar memaklumkan kerajaan memutuskan untuk melaksanakan Undi 18 dan pendaftaran pemilih secara automatik selewat-lewatnya pada 31 Disember tahun ini seperti yang diperintahkan oleh Mahkamah Tinggi Kuching. – Bernama


Apa pilihan PAS? Teruskan kerjasama MN atau biar terkubur

Oleh Zuhayati Yazid

BANGI, 22 Rabiulakhir 1443H, Sabtu – Ramai ternanti-nanti status Muafakat Nasional (MN) yang dibentuk dengan linangan air mata masyarakat Melayu – sama ada akan terus menyatukan perpaduan ummah atau terkubur begitu sahaja.

Pada 14 September 2019 UMNO dan PAS menubuhkan MN atas alasan mahu mengukuhkan semula kesatuan politik bangsa Melayu.

Gagasan berkenaan didakwa mahu membawa perubahan kepada kesatuan politik Melayu di Malaysia.

Namun, peranan dan fungsi Muafakat Nasional kini seolah-olah tenggelam dan hilang punca.

Bagi penganalisis politik Fakulti Ekologi Manusia, UPM, Prof Madya Dr Mohd Izani Mohd Zain, PAS adalah parti yang sangat eksperimental dan terbuka melakukan kerjasama.

“Kita dapat lihat hasil kerjasama dalam MN banyak membuahkan hasil dan semua itu dapat dilihat dalam beberapa Pilihan Raya Kecil (PRK) sebelum ini,” katanya ketika dihubungi Ismaweb.net.

Bagaimanapun, dalam situasi sekarang, PAS perlu memikirkan strategi yang matang dalam menyelesaikan permasalahan yang dihadapi.

PAS kini berdepan dua pilihan besar sama ada mahu meneruskan MN – yang mana terpaksa meninggalkan Perikatan Nasional (PN).

“Sekiranya PAS terus kukuhkan MN ini bermakna peluang besar kepada parti itu bergerak maju sekali gus berpeluang menduduki Kabinet dalam pentadbiran akan datang.

“Namun perpaduan ummah mampu dikukuhkan sekiranya PAS terus memilih untuk bersama PN yang dibina hasil daripada serpihan UMNO,” katanya.

Kini semuanya terletak di bahu PAS untuk membuat penelitian dan keputusan dengan bijak supaya matlamat asal parti tidak terpesong.

Bagaimanapun Dr. Izani yakin, barisan kepimpinan PAS yang ada hari ini matang dan bijak dalam menangani situasi yang dihadapi.

“PAS tidak sesekali membuat keputusan yang merugikan kerana kerjasama yang dilakukan bukanlah sesuatu yang baharu, sebaliknya banyak kerjasama bersama parti-parti lain telah dimeterai.

“PAS bukan sahaja bekerjasama dengan UMNO, tetapi sebelum ini termasuk pernah ‘berkawan’ dengan DAP, yang mempunyai ideologi yang berbeza,” katanya.


Polis Johor buka kertas siasatan berkaitan kartel daging

JOHOR BAHRU, 16 Jamadilawal 1442H, Khamis – Polis Johor akan membuka kertas siasatan berhubung satu laporan polis yang dibuat berkaitan kes kartel daging yang diserbu di Senai, dekat Kulai, awal bulan ini.

Ketua Polis Johor, Datuk Ayob Khan Mydin Pitchay berkata, seperti mana kenyataan yang dikeluarkan Ketua Polis Negara, Tan Sri Abdul Hamid Bador semalam, agensi utama yang akan membuat siasatan ialah Kementerian Perdagangan Dalam Negeri dan Hal Ehwal Pengguna (KPDNHEP) dan Jabatan Kastam Diraja Malaysia.

Katanya, Bukit Aman pula akan buka kertas siasatan di bawah Seksyen 505 (b) Kanun Keseksaan.

“Tetapi ada satu laporan polis yang dibuat di Kulai berhubung isu ini. Kita akan siasat di bawah Seksyen 298 (A), berbeza dengan seksyen yang dibuka di Bukit Aman.

“Seksyen ini berkaitan menimbulkan suasana tidak harmoni, permusuhan, perpecahan, perkauman, kebencian dan isu agama, kita akan siasat di bawah seksyen tersebut,” kata beliau kepada pemberita di Ibu Pejabat Kontinjen Johor, di sini, hari ini, ketika diminta mengulas perkembangan terkini kes berkenaan.

Menurut beliau, Polis Johor sehingga hari ini telah menerima 15 laporan polis daripada pelbagai agensi kerajaan dan parti politik.

Sementara itu, Ayob Khan berkata, kekuatan pegawai dan anggota di bawah Kontinjen Johor dilihat masih mencukupi, meskipun kadar jangkitan COVID-19 dan jumlah kuarantin dalam kalangan mereka dilihat semakin meningkat, setelah dikenal pasti sebagai kontak rapat positif COVID-19.

“Setakat ini, Alhamdulillah, masih cukup. Kita akan mengatur gerak kerja dan (kalau memerlukan) boleh menggunakan Pasukan Simpanan Persekutuan (FRU) dan Pasukan Gerakan Am. Selain itu, kita akan gembleng tenaga anggota dan pegawai yang berada di Ibu Pejabat Daerah (IPD) yang tidak terjejas,” katanya.

Ayob Khan berkata, jumlah mereka yang yang positif dari IPK dan seluruh Johor adalah 76 orang membabitkan dua pegawai, 29 anggota, empat kakitangan awam, 41 ahli keluarga, sementara mereka yang dikuarantin adalah seramai 401 orang melibatkan 16 pegawai, 366 anggota, tiga kakitangan awam dan 16 ahli keluarga.

“Angka ini mungkin akan meningkat, kita pun sedang menunggu keputusan ujian tersebut sebab ada yang masih belum dapat lagi. Paling tinggi adalah dari IPD Kota Tinggi, setakat ini 13 pegawai, anggota 11, keluarga 12 positif, yang dikuarantin 175,” tambah Ayob Khan.

Sementara itu, beliau berkata, kira-kira 90 orang kena tahan (OKT) yang didapati positif dalam lokap IPD Kota Tinggi, berkemungkinan akan dipindahkan ke Dewan Arena Segitiga, Kota Tinggi, malam ini, susulan pelaksanaan Perintah Kawalan Pergerakan Diperketatkan (PKPD). – Bernama


Heret Al Jazeera ke muka pengadilan!

BANGI, 15 Zulkaedah 1441H, Selasa – Agensi berita antarabangsa, Al Jazeera mesti diheret ke muka pengadilan selepas memburukkan imej Malaysia menerusi dokumentari mengenai cara negara mengendalikan pendatang asing tanpa izin (PATI) dalam usaha mengekang penularan COVID-19.

Ketua Pemuda Ikatan Muslimin Malaysia (ISMA), Arifin Manan menegaskan, pemberitaan dengan niat jelas untuk menuduh Malaysia menjalankan diskriminasi kepada PATI tanpa bukti kukuh adalah satu kesalahan jurnalistik yang tidak boleh dibiarkan begitu sahaja.

“Kejayaan Malaysia menangani COVID-19 telah dicemari oleh pemberitaan tidak bertanggungjawab dari Al Jazeera.

“Persepsi masyarakat dunia terhadap kebaikan Malaysia dan rakyatnya telah berubah akibat dari fitnah itu.

“Serentak itu, Pemuda ISMA menggesa agar Al Jazeera Malaysia disiasat dan dihadapkan ke muka pengadilan. Tidak cukup sekadar dipaksa memohon maaf,” katanya dalam satu kenyataan hari ini.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap PATI ketika Malaysia melaksanakan langkah menangani COVID-19.

Dokumentari agensi berita antarabangsa itu mendapat cemuhan rakyat yang menyifatkannya sebagai tidak benar dan berniat tidak baik.

Difahamkan, Bukit Aman akan memanggil wartawan Al Jazeera dan agensi berita itu bagi melengkapkan siasatan selepas menerima beberapa laporan polis mengenai laporan dokumentari pengendalian PATI ketika Perintah Kawalan Pergerakan (PKP) dilaksanakan sebelum ini.

Menteri Kanan (Keselamatan), Datuk Seri Ismail Sabri Yaakob menuntut Al Jazeera memohon maaf kepada rakyat Malaysia kerana menyiarkan fakta tidak benar.

Katanya, Al Jazeera melakukan pembohongan apabila mendakwa kanak-kanak warga asing tanpa izin diperlakukan dengan kejam termasuk digari ketika dibawa ke Depot Tahanan Imigresen (DTI).

Realiti yang berlaku ialah kanak-kanak itu tidak digari malah diasingkan daripada tahanan lain dan ditempatkan bersama ibu bapa mereka.

“Ini fakta sebenar. Al Jazeera tak ingin tahu fakta sebenar ini bahkan atas niat tidak baik menuduh kita rasis, ini juga tidak benar.

“Sebagai sebuah media antarabangsa, kita minta Al Jazeera menghentikan tindakan (menyiarkan dokumentari) dan mohon maaf kepada rakyat Malaysia,” katanya


WHO ingatkan dunia waspada risiko influenza ketika COVID-19

GENEVA, 17 Rabiulawal 1442H, Selasa – Pakar dari Pertubuhan Kesihatan Sedunia (WHO) mengingatkan global supaya sentiasa peka dan waspada mengenai risiko jangkitan influenza terhadap kanak-kanak serta wanita hamil dalam tempoh pandemik COVID-19.

Ketua Teknikal Program Kesihatan WHO, Maria Van Kerkhove berkata, pihaknya menjangkakan musim influenza berlaku di Hemisfera Utara, namun sistem pengawasan untuk selesema sudah ada dan masih berfungsi walaupun ketika pandemik.

Sehubungan itu, Kerkhove menyarankan golongan berisiko untuk mengambil vaksinasi tahunan, terutama sewaktu dunia sedang teruk berperang wabak.

Sementara itu, Ketua Pengurusan Klinikal WHO, Janet Diaz berkata, tindakan berwaspada adalah langkah terbaik sewaktu musim influenza, walaupun ia mempunyai gejala sama seperti COVID-19 tetapi masih ada beberapa perbezaan antara kedua-duanya.

Katanya, sekiranya kanak-kanak dan wanita hamil menunjukkan gejala sindrom pernafasan akut, mereka perlu diuji sebelum diberi rawatan sewajarnya.

Bagi COVID-19, kortikosteroid digunakan untuk rawatan wabak berkenaan dan dapat mengurangkan pesakitnya daripada menjadi kritikal.

Namun, kortikosteroid berisiko digunakan kepada pesakit yang hanya menghidapi influenza kerana dibimbangi meningkatkan replikasi virus.

Justeru katanya, sangat penting untuk mendiagnosis berdasarkan pengetahuan mengenai perbezaan rawatan dan gejala di antara influenza serta COVID-19. – Agensi


Israel buru pejuang Hamas, hantar pesawat ledakkan bom

GAZA, 14 Zulkaedah 1441H, Isnin – Pesawat tempur negara haram Israel dilaporkan, melancarkan serangan udara terbaharu di Semenanjung Gaza, dengan mengebom lokasi di sebelah Timur kawasan yang dikepung.

Tentera rejim Zionis mendakwa, pesawat perang dan helikopter mereka menyerang kedudukan kumpulan pejuang Hamas, di Semenanjung Gaza pada lewat malam tadi.

Jurucakap tentera Israel dalam satu kenyataan mendakwa, kubu Hamas yang diserang pesawat perang termasuk ‘infrastruktur bawah tanah’.

Jurucakap itu juga mendakwa, serangan itu adalah reaksi terhadap tiga roket yang didakwa ditembak dari kawasan terkepung di bahagian Selatan wilayah yang diduduki.

Bagaimanapun, tiada kumpulan mengaku bertanggungjawab ke atas serangan itu.

Selain itu, sehingga kini tiada laporan segera mengenai angka korban yang disebabkan oleh serangan udara Israel.

Serangan berkenaan muncul ketika Hamas meminta kumpulan Palestin lain di Tebing Barat yang diduduki untuk bersama-sama menentang penjajahan Israel.

Seorang pemimpin kanan Hamas meminta, kumpulan Palestin lain di kawasan itu untuk berganding bahu dan memulakan perjuangan bersenjata menentang penjajahan rejim Zionis.

Bercakap dengan saluran TV Lubnan Al Mayadeen pada hari Khamis, pengasas bersama Hamas dan anggota kepemimpinan kumpulan itu, Mahmoud al-Zahar mengatakan Pertubuhan Pembebasan Palestin (PLO) mesti berhenti melaksanakan Perjanjian Oslo dengan rejim Israel, dan mengangkat senjata terhadap penjajah. – Agensi


Syarikat produksi swasta digalak hasil program didik penggunaan media sosial secara berhemah

SUBANG JAYA, 19 Rejab 1443H, Isnin – Kementerian Komunikasi dan Multimedia (KKMM) menggalakkan lebih banyak syarikat produksi swasta untuk bersama-sama mewujudkan program bagi mendidik orang ramai menggunakan media sosial secara berhemah.

Timbalan Menteri berkenaan Datuk Zahidi Zainul Abidin berkata, kerjasama itu boleh dilakukan dengan agensi di bawah kementerian tersebut seperti CyberSecurity Malaysia serta Suruhanjaya Komunikasi dan Multimedia.

“KKMM akan sentiasa memberi sokongan dalam pewujudan program sebegini sebab media sosial ini kalau disalah guna akan menyebabkan negara menjadi kelam-kabut dengan penyebaran fitnah,” katanya ketika melancarkan program realiti ‘Jari Neraka’ terbitan syarikat Rentak Sehati Sdn Bhd.

Turut hadir Ketua Pegawai Eksekutif CyberSecurity Malaysia Datuk Dr Amirudin Abdul Wahab dan Presiden Persatuan Seniman Malaysia Zed Zaidi.

Pengurus Produksi Rentak Sehati Sdn Bhd Ahmad Qusairy Faudzi pula berkata, Jari Neraka merupakan program realiti yang bertujuan memberi didikan dan pengajaran kepada warganet mengenai penyalahgunaan media sosial.

“Waktu sekarang ini kecaman, fitnah dan spekulasi menjadi normal dalam kalangan kita, nampak seperti tak ada apa tetapi pihak yang terlibat boleh mendapat depresi dan tekanan sehingga boleh menyebabkan kematian, sebab itu kita tidak mahu perkara ini berlaku,” katanya.

Program itu akan disiarkan menerusi saluran YouTube syarikat berkenaan mulai hari ini. – Bernama


Dewan Rakyat bersidang dalam semangat politik baharu

KUALA LUMPUR, 9 Safar 1443H, Khamis – Sidang Dewan Rakyat yang membuka tirai minggu ini berlangsung dalam semangat politik baharu dengan termeterainya Memorandum Persefahaman (MoU) Transformasi dan Kestabilan Politik antara Kerajaan Persekutuan dan Pakatan Harapan (PH).

Detik bersejarah itu disempurnakan Perdana Menteri Datuk Seri Ismail Sabri Yaakob dan ketua-ketua parti dalam PH, kira-kira 5 petang Isnin (13 Sept) di bangunan Parlimen itu membentuk satu kerjasama dwipartisan dengan menjulang semangat Keluarga Malaysia.

Memorandum yang didedahkan kepada umum itu mempunyai enam agenda merangkumi pemerkasaan pelan COVID-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Ia antaranya menyatakan kerajaan bersetuju tidak akan mengusulkan pembubaran Parlimen sebelum 31 Julai 2022, selain PH bersetuju mengambil pendirian menyokong atau berkecuali bagi undi Belanjawan 2022 dan undang-undang perbekalan atau kewangan berkaitan, serta proses penggubalan rang undang-undang tersebut dirunding dan dipersetujui secara bersama.

Kerjasama itu selaras titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sempena pembukaan Penggal Keempat Parlimen ke-14 pada hari sama yang menasihatkan semua pihak supaya mengamalkan demokrasi bermusyawarah dalam mencari penyelesaian kepada apa-apa jua permasalahan.

Rentetan itu, perbahasan Usul Menjunjung Kasih Titah Diraja pada Selasa dan Rabu banyak berkisar kepada memorandum persefahaman dengan rata-rata Ahli Parlimen baik di pihak kerajaan mahupun pembangkang menyambut baik inisiatif Perdana Menteri itu.

Ada dalam kalangan pembangkang memperincikan lebih lanjut syarat-syarat persefahaman, dan Ketua Pembangkang Datuk Seri Anwar Ibrahim berkata Memorandum Transformasi dan Kestabilan Politik kepimpinan Ismail Sabri jelas menegaskan persefahaman pihak pembangkang untuk menolak jika tiada rundingan.

Wakil dari Sabah Datuk Seri Mohd Shafie Apdal (Warisan-Semporna) berkata walaupun parti Warisan kekal dengan pendirian untuk menjadi blok ketiga yang memainkan peranan semak dan imbang kepada persefahaman itu, beliau menyifatkan elemen rentas parti dilaksanakan melalui MoU terbabit adalah perkembangan positif dalam mencapai politik matang.

“Parti Warisan akan terus komited untuk memperjuangkan isu-isu negara secara bipartisan dengan kerajaan. Keutamaan diberikan terhadap isu-isu yang mempunyai implikasi secara langsung kepada rakyat,” katanya yang mengambil bahagian pada hari ketiga persidangan.

Namun, bukan sidang Dewan Rakyat jika tidak diselit dengan pertikaman lidah dalam kalangan Ahli Parlimen yang membawa kepada kekecohan, dan kali ini ia menyebabkan RSN Rayer (PH-Jelutong) diarah keluar dewan selepas enggan menarik balik perkataan ‘memalukan’ yang dikeluarkan terhadap Timbalan Yang Dipertua Dewan Rakyat Datuk Mohd Rashid Hasnon.

Kekecohan itu hadir pada hari kedua persidangan apabila isu mengenai usul untuk menggantikan Yang Dipertua Dewan Rakyat Datuk Azhar Azizan Harun dibangkitkan Ahli-ahli Parlimen pembangkang.

Dalam pada itu, kerjasama politik bagi menyelesaikan masalah dan memulihkan keadaan negara yang diselubungi pandemik COVID-19 menjadi antara isu dibangkitkan kebanyakan Ahli Parlimen ketika perbahasan Usul Menjunjung Kasih Titah Diraja.

Sementara itu, Dewan Rakyat meluluskan usul penangguhan pemilihan Timbalan Yang Dipertua Dewan Rakyat ke persidangan akan datang bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Usul pemilihan bagi jawatan itu pada asalnya disenaraikan dalam Aturan Urusan Mesyuarat kali ini ekoran peletakan jawatan Datuk Seri Azalina Othman Said sebagai Timbalan Yang Dipertua Dewan Rakyat pada 23 Ogos lepas.

Bagaimanapun, Azalina membuat kejutan apabila muncul mempengerusikan sementara persidangan Dewan Rakyat pada sesi petang hari ketiga dengan memberi penjelasan beliau sebenarnya diminta Azhar untuk berbuat demikian mengikut Perkara 7 (3) Peraturan Mesyuarat Dewan Rakyat.

Mesyuarat Pertama Penggal Keempat Parlimen ke-14 ini berlangsung selama 17 hari dan dijadual berakhir 12 Oktober. – Bernama


Musim baharu umrah bermula 3O Julai

JEDDAH, 14 Zulhijjah 1443H, Khamis – Arab Saudi mengumumkan musim baharu umrah akan bermula pada 1 Muharram 1444H bersamaan dengan 30 Julai 2022.

Menurut Kementerian Haji dan Umrah, permohonan untuk mengeluarkan visa bagi jemaah haji yang datang dari semua negara untuk menunaikan ibadah umrah dan melawat Masjid Nabawi akan mula diterima mulai hari ini.

Sementara, permohonan umrah untuk jemaah dari dalam dan luar negara akan bermula pada 30 Julai ini, kata kementerian dalam satu kenyataan.

Katanya, syarat-syarat pengeluaran visa umrah boleh didapati dengan melayari pautan http://haj.gov.sa/ar/InternalPages/Umrah.

“Permit juga boleh dikeluarkan kepada jemaah haji domestik melalui aplikasi Eatmarna.

“Ini adalah selaras dengan sistem bersepadu perkhidmatan kesihatan dan langkah-langkah yang diluluskan oleh pihak berkuasa berkaitan untuk menjaga keselamatan dan kesihatan jemaah haji serta pelawat, dalam prosedur mudah yang memastikan pelaksanaan ibadah umrah dengan mudah dan selesa,” katanya.

Peraturan kelayakan ejen asing memberi perkhidmatan jemaah umrah dan pengunjung Masjid Nabawi termasuk mengemukakan permohonan kelayakan melalui portal Kementerian Haji dan Umrah.

Mereka juga harus mematuhi peraturan yang ditetapkan dalam portal dengan melampirkan dokumen dan data berkaitan dengan pendaftaran komersial, keahlian Persatuan Pengangkutan Udara Antarabangsa (IATA) serta beberapa data peribadi. – Agensi


Jangan mansuh Pendidikan Islam

1. ADA dalam kalangan kita yang mencadangkan agar mata pelajaran Pendidikan Islam perlu dimansuhkan dari silibus teras kerana ia bukanlah satu subjek yang asas. Biarlah anak-anak kita belajar mata pelajaran yang penting seperti matematik dan sains sahaja.

2. Sebenarnya corak pemikiran sebegini menampakkan cara berfikir generasi terkini yang mula melihat agama bukanlah perkara asas yang perlu diterapkan dalam jiwa anak-anak. Pada hakikatnya, Rasulullah ﷺ sangat menekankan pendidikan Islam terutama perkara akidah seorang muslim.

3. Al-Imam Ibn al-Qayyim menggambarkan bahawa seawal kelahiran anak kecil itu lagi kita telah dianjurkan untuk membisikkan azan di telinga mereka. Lafaz-lafaz tauhid yang menerobos telinga mereka menggambarkan betapa penerapan nilai akidah perlu diterapkan sejak anak kecil itu lahir ke dunia lagi. (Tuhfah al-Maudud)

4. Baginda Nabi ﷺ juga dilihat mengajar anak-anak tentang perihal akidah sejak mereka kecil. Al-Imam al-Bukhari merekodkan bagaimana Nabi ﷺ menggunakan pendekatan ‘casual’ dalam mendekati Ibn Abbas (seorang budak kecil) dengan kefahaman akidah. Rasulullah ﷺ dikatakan mengajar Ibn Abbas tentang perkara akidah ketika Baginda ﷺ menunggang tungangannya bersama Ibn Abbas. Sabda Nabi ﷺ:

يَا غُلَامُ, إِنِّي أُعَلِّمُكَ كَلِمَاتٍ: احْفَظْ اللَّهَ يَحْفَظْكَ, احْفَظْ اللَّهَ تَجِدْهُ تُجَاهَكَ, إِذَا سَأَلْتَ فَاسْأَلْ اللَّهَ, وَإِذَا اسْتَعَنْتَ فَاسْتَعِنْ بِاللَّهِ,

“Wahai anak! Sesungguhnya aku ajarkan kepadamu beberapa perkara. Jagalah Allah, maka Allah akan memelihara engkau. Sekiranya engkau ingin meminta sesuatu, maka mohonlah bantuan dari Allah!” Lihatlah, betapa anak kecil ini sudah mula diberikan didikan oleh Nabi ﷺ dengan perkara aqidah.

5. Al-Imam al-Bayhaqi merekodkan bahawa Rasulullah ﷺ berpesan kepada Ibn Abbas dan Ibn Amru (riwayat Ibn al-Sunni), bahawa perkataan pertama yang seharusnya diajarkan kepada anak kecilmu adalah kalimah tauhid. Sabda Nabi ﷺ kepada Ibn Abbas:

افتحوا على صبيانكم أول كلمة لا إله إلا الله ولقنوهم عند الموت لا إله إلا الله

“Ajarkanlah atau jadikanlah perkataan pertama pertama anak kecilmu perkataan Lailahaillah. Dan ajarilah mereka saat kematian mereka juga perkataan Lailahaillah. (Shuab al-Iman)

6. Penerapan nilai tauhid ini pada hakikatnya membentuk jati diri anak-anak muslim agar kerangka pemikiran mereka berada dalam acuan tauhid dan bukannya sosok muslim yang berkiblatkan ideologi liberal atau sekular yang memisahkan elemen agama.

7. Benar, kita ingin melahirkan lebih ramai doktor dan engineer. Namun, kita bukan sekadar ingin melahirkan tenaga pakar yang mengejar dunia semata-mata malah kita perlukan professional yang berjiwa Islam yang mempunyai visi akhirat. Muslim berjiwa tauhid akan menolak elemen yang rosak terhadap diri, masyarakat dan negara dan mengangkat Islam sebagai tunjang kehidupan di negara ini.

Semoga Allah membimbing kita.

Dr Ahmad Sanusi Azmi


Mahkamah tolak permohonan UMNO gantung prosiding kes saman SRC

KUALA LUMPUR, 28 Syaaban 1443H, Khamis – Mahkamah Tinggi hari ini menolak permohonan UMNO untuk menggantung prosiding kes saman SRC International Sdn Bhd terhadap parti politik itu bagi menuntut RM16 juta yang didakwa dipindahkan secara salah kepada UMNO.

Peguam Shahrul Fazli Kamarulzaman yang mewakili UMNO berkata Pesuruhjaya Kehakiman (JC) Datuk Mohd Arief Emran Arifin menolak permohonan itu selepas mendapati tiada keadaan khas untuk menggantung prosiding kes saman itu pada ketika ini.

“JC Mohd Arief juga membayangkan bahawa perbicaraan kes saman ini mungkin akan didengar dua tahun lagi, iaitu pada 2024 bagi memberi laluan kepada pelupusan kes-kes sedia ada yang lain.

“Mahkamah menetapkan 9 Mei ini untuk pengurusan kes selanjutnya secara e-review,” kata peguam itu kepada pemberita selepas prosiding yang berlangsung secara dalam talian hari ini yang turut disertai peguam Nur Syafinaz Vani Abdullah mewakili kesemua plaintif.

Permohonan UMNO itu difailkan pada 24 Nov 2021 antaranya atas alasan parti berkenaan telah mengemukakan rayuan di Mahkamah Rayuan berhubung keputusan Mahkamah Tinggi pada 10 Nov tahun sama, yang menolak permohonan parti politik berkenaan untuk membatalkan kes saman itu dan membenarkan permohonan SRC International, Gandingan Mentari Sdn Bhd dan Jendela Pinggiran Sdn Bhd selaku plaintif bagi meminda writ saman dan pernyataan tuntutan.

Menerusi afidavit sokongan yang difailkan bersama permohonan itu, Setiausaha Kerja UMNO Datuk Mohd Sumali Reduan mendakwa tiada sebarang prejudis kepada plaintif-plaintif sekiranya mahkamah membenarkan permohonan penggantungan prosiding kes saman berkenaan.

Sementara itu, Shahrul Fazli berkata rayuan anak guamnya di Mahkamah Rayuan akan didengar pada 14 Jun ini.

Dalam tuntutan saman itu, plaintif mendakwa UMNO mengetahui bahawa wang RM16 juta itu adalah milik SRC International dan parti politik itu tidak mempunyai asas untuk menerima dana berkenaan.

Pada 10 Mei 2021, Kementerian Kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 bilion termasuk RM300 juta daripada pelbagai pihak tempatan.

Kementerian itu menyebut writ saman itu difailkan pada 7 Mei 2021 iaitu enam oleh 1MDB dan 16 oleh SRC. – Bernama


JKNPP minta semua pihak tak buat spekulasi kematian pegawai perubatan HPP

GEORGE TOWN, 3 Syawal 1443H, Rabu – Jabatan Kesihatan Negeri Pulau Pinang (JKNPP) memohon semua pihak agar tidak membuat sebarang spekulasi atau menyebarkan maklumat tidak sahih mengenai kematian seorang petugas Hospital Pulau Pinang (HPP) di sini pada 17 April lepas.

Pengarahnya Dr Maarof Sudin berkata beliau dimaklumkan bahawa polis yang sedang menyiasat kes itu telah mengarahkan bedah siasat dijalankan.

Beliau berkata memandangkan kes ini masih dalam siasatan polis, dan bagi menghormati keluarga mendiang, JKNPP memohon kerjasama semua pihak agar tidak membuat sebarang spekulasi atau menyebarkan maklumat tidak sahih mengenai kejadian itu.

“Jabatan ini (JKNPP) dan pihak HPP akan memberi sepenuh kerjasama kepada pihak polis dalam siasatan selanjutnya,” katanya dalam satu kenyataan di sini, hari ini.

Dalam kejadian 17 April lepas petugas itu ditemukan maut, dipercayai selepas terjatuh daripada unit kediamannya di bangunan berhampiran.

Dr Maarof yang turut mengucapkan takziah kepada keluarga serta rakan-rakan mendiang berkata, mendiang merupakan seorang Pegawai Perubatan Siswazah yang telah melaporkan diri dan ditempatkan di HPP pada 4 April lepas.

Menurutnya laporan lengkap siasatan masih menunggu beberapa keputusan ujian makmal, termasuk laporan bedah siasat Jabatan Forensik HPP, yang akan dikemukakan kepada polis bagi membantu siasatan.

Sementara itu Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri Dr Norlela Ariffin dalam kenyataan berasingan memohon Kementerian Kesihatan (KKM) menyiasat secara menyeluruh kes itu, berikutan ia didakwa kejadian kedua dalam tempoh kurang dua tahun yang membabitkan doktor.

Norlela berkata pihak yang terlibat juga perlu memberi penjelasan mengenai kes dan situasi dihadapi doktor di hospital di negeri ini.

“Saya pernah membangkitkan tentang tempoh masa kerja yang tidak logik membabitkan profesion seorang doktor yang pernah dihadapi oleh ahli keluarga saya sebelum ini, namun maklum balas pihak kesihatan negeri adalah semua doktor perlu melalui situasi berkenaan,” katanya.

Semalam satu portal berita melaporkan Ketua Polis Daerah Timur Laut Asisten Komisioner Soffian Santong mengesahkan seorang doktor pelatih dari HPP ditemukan meninggal dunia selepas dipercayai terjatuh dari bangunan dan kes disiasat sebagai mati mengejut.

Pada penghujung tahun 2020, seorang doktor pelatih lelaki yang bertugas di HPP ditemukan meninggal dunia di rumahnya di Bukitt Jambul, dipercayai akibat membunuh diri. – Bernama


Lebih 880 maut, 126 dihukum mati sejak rampasan kuasa di Myanmar

NEW YORK, 13 Zulkaedah 1442H, Rabu – Sekurang-kurangnya 883 orang awam terbunuh di tangan tentera Myanmar manakala 126 lagi dihukum mati sejak rampasan kuasa tentera awal Februari lalu, lapor Sputnik.

“Menurut laporan pasukan Pertubuhan Bangsa-Bangsa Bersatu (PBB) di Myanmar, tentera telah membunuh sekurang-sekurangnya 883 orang awam tidak bersenjata manakala 40 lagi dilaporkan meninggal dunia ketika dalam tahanan.

“Selain itu, 60 kanak-kanak turut menjadi korban sejak rampasan kuasa itu,”

“Seramai 5,202 ditahan kerana membantah rampasan kuasa tentera dan daripada jumlah itu 126 dihukum mati,” kata jurucakap PBB Stephane Dujarric

Beliau berkata, PBB di Myanmar mengutuk sekeras-kerasnya kekerasan melampau tentera termasuk penggunaan peluru hidup, tambahnya. – Bernama


Bahasa kebangsaan di SJKC ibarat melukut di tepi gantang

BANGI, 2 Zulkaedah 1443H, Khamis – Prof Dr Mohd Ridhuan Tee Abdullah mendakwa, kedudukan subjek bahasa Melayu di Sekolah Jenis Kebangsaan Cina (SJKC) ibarat melukut di tepi gantang, malah langsung tidak didaulatkan.

Dakwanya, ramai pelajar Cina gagal subjek bahasa negara ini, namun tidak ada satu langkah yang dibuat untuk memandaikan mereka dalam subjek berkenaan.

Justeru, pemerhati politik itu pelik tatkala ultra kiasu merayu kepada tiga badan bukan kerajaan (NGO) untuk menarik semula rayuan bagi mencabar keputusan Mahkamah Tinggi Kuala Lumpur, yang sebelum ini memutuskan bahawa sekolah vernakular SJKC dan SJKT di seluruh Malaysia adalah sah di sisi Perlembagaan.

Bahkan, ultra kiasu itu turut merayu supaya Ikatan Guru-Guru Muslim Malaysia (iGuru) tidak mengemukakan rayuan ke atas keputusan mengenai sekolah rendah Cina dan Tamil ini.

“Kenapa tidak buat rayuan kepada seluruh SJKC, Dong Zong, Jiao Zong, Hua Zong dan lain-lain NGO Cina, untuk memperbaiki kedudukan bahasa Melayu yang berada pada tahap yang amat menyedihkan di sana?

“Bapak ultra kiasu langsung tidak kisah murid-murid SJKC tidak tahu berbahasa Melayu, tetapi mereka mesti tahu bahasa Cina.

“Inilah bahayanya ultra kiasu ini yang membawa agenda membina negara dalam negara. Apakah kita mahu terus berdiam diri dan membiarkan perkara ini terus berlaku?” soalnya.

Dalam pada itu, Prof Ridhuan Tee dalam satu kenyataan di Facebook menegaskan, negara tidak akan gagal sekiranya pemimpinnya jujur, amanah, berintegriti, tidak rasuah, menguruskan negara atas rasa takut kepada Allah.

“Kita tidak akan menjadi negara gagal hanya kerana ada beberapa profesor ‘kangkung’.

“Tetapi kita akan menjadi negara gagal jika ada pembangkang yang tidak rasional, khianat kepada amanah rakyat, menjadi pengkhianat negara.

“Atau menjadi musuh dalam selimut, membocorkan rahsia negara, jika orang lain rasuah bukan main lantang mengkritik, jika dia sendiri rasuah didiamkan dan sebagainya,” katanya.


Pendeposit bertambah bukti rakyat percayakan TH

BANGI, 28 Safar 1444H, Jumaat – Peningkatan jumlah pendeposit bukti kejayaan kerajaan mengembalikan kepercayaan umat Islam kepada Lembaga Tabung Haji (TH), kata Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary.

Beliau berkata, lebih daripada 200,000 akaun simpanan baharu telah dibuka menjadikan jumlah keseluruhan pendeposit TH kini mencapai 8.6 juta orang.

Katanya, TH juga memperoleh jumlah deposit sebanyak RM88.09 bilion pada separuh pertama tahun ini, iaitu paras tertinggi yang pernah direkodkan sejak 59 tahun penubuhannya.

Jumlah itu menjadikan TH meraih pendapatan sebanyak RM1.47 bilion pada separuh pertama tahun ini, dengan keuntungan bersih sebanyak RM1.03 bilion selepas ditolak peruntukan zakat.

“Kejayaan ini sudah pasti disumbang oleh kepercayaan para pendeposit terhadap TH serta Jabatan Perdana Menteri (Hal Ehwal Agama) dalam menguruskan institusi kewangan milik umat Islam ini.

“Keyakinan dan kepercayaan ini diperoleh hasil usaha keras kami dalam membetulkan persepsi yang membelenggu TH sebelum ini, dan memastikan TH terus mapan dan relevan dalam mengurus wang amanah para pendepositnya,” katanya dalam kenyataan, hari ini.

Ahmad Marzuk berkata, perkara itu adalah yang pertama beliau dan bekas menteri agama, Datuk Seri Dr Zulkifli Mohamad Al Bakri tekankan untuk diperbetulkan sebaik menerima amanah sebagai anggota pentadbiran.

Katanya, segala persepsi yang membelenggu harus dileraikan dan TH tidak boleh dilihat sebagai institusi yang merugikan umat Islam, sedangkan matlamat penubuhannya untuk membantu mereka.

“Maka dalam melaksanakan hasrat ini, setiap tindakan yang dilaksanakan pengurusan TH diteliti. Segala transaksi, pelaburan dan perancangan, sama ada yang telah dilaksana atau sedang dilaksana dinilai semula.

“Aset-aset yang boleh dikekalkan dan berpotensi dipulihkan, kita usahakan supaya dikekalkan dan dimanfaatkan.

“Matlamat ini supaya umat Islam kembali mempercayai institusi ini. Dan kini, ternyata usaha kami membuahkan hasil,” katanya.

Beliau berkata, melalui kepercayaan itu, terhasilnya pelaburan yang meningkatkan jumlah pendapatan dan keuntungan TH.’

Ini termasuk pelaburan pendapatan tetap yang menyumbang sebanyak RM966.34 juta, pelaburan saham (RM224.62 juta), pelaburan harta tanah (RM213.66 juta) serta pendapatan-pendapatan lain sebanyak RM66.07 juta.

“Semua ini takkan berlaku tanpa kepercayaan dan sokongan oara pendeposit. Ini suatu bukti kejayaan kerajaan dalam mengembalikan kepercayaan pendeposit yang mana gagal dilakukan oleh pentadbiran sebelum ini.

“Ini juga suatu manifestasi keseriusan kami dalam menjaga serta memelihara institusi kewangan terbesar milik umat Islam ini.

“Keyakinan dan kepercayaan ini akan sentiasa dijunjung, demi memastikan TH mencapai hasratnya membantu umat Islam menunaikan rukun Islam kelima,” katanya.


DUN Terengganu bubar secara rasmi, kerajaan negeri ditadbir ‘caretaker’

KUALA TERENGGANU, 9 Zulhijjah 1444H, Rabu – Dewan Undangan Negeri (DUN) Terengganu dibubarkan secara rasmi hari ini, dua hari lebih awal daripada mandat yang sepatutnya tamat, 30 Jun ini.

Yang Dipertua DUN Terengganu, Datuk Yahaya Ali memaklumkan kepada Bernama, wakilnya telah menyerahkan watikah pembubaran kepada Timbalan Pengarah Suruhanjaya Pilihan Raya (SPR) Terengganu Muhammad Salahuddin Salleh, semalam.

Susulan pembubaran itu, bermula hari ini Terengganu ditadbir kerajaan negeri sementara sehingga kerajaan baharu dibentuk selepas Pilihan Raya Negeri (PRN) kelak.

Pembubaran hari ini diperkenan Sultan Terengganu, Sultan Mizan Zainal Abidin selepas Menteri Besar Datuk Seri Dr Ahmad Samsuri Mokhtar menghadap dan mempersembahkan tarikh cadangan pembubaran DUN kepada baginda di Istana Syarqiyyah di sini, semalam.

Selain Terengganu, dua lagi DUN iaitu Pulau Pinang dan Kedah dibubarkan secara rasmi hari ini, manakala DUN Kelantan dan Selangor masing-masing telah dibubarkan secara rasmi pada 22 dan 23 Jun lepas.

Hari ini, Menteri Besar Negeri Sembilan, Datuk Seri Aminuddin Harun akan menghadap Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir, bagi memohon perkenan tarikh pembubaran DUN, negeri terakhir bagi enam negeri yang akan berhadapan PRN.

Pada Pilihan Raya Umum ke-14 (PRU14), Kerajaan Negeri Terengganu dibentuk oleh PAS, selepas parti itu berjaya memenangi 22 daripada 32 kerusi DUN, manakala BN hanya memperoleh 10 kerusi iaitu Jertih, Kuala Besut, Hulu Besut, Permaisuri, Langkap, Batu Rakit, Seberang Takir, Telemong, Bukit Besi dan Kijal.

PKR yang turut sama ke gelanggang PRU14 di Terengganu, bagaimanapun gagal memperoleh sebarang kerusi daripada kesemua 32 kerusi DUN yang ditandingi.

Pada PRU14, beberapa kerusi DUN memperlihatkan persaingan sengit antara dua parti dominan di Terengganu iaitu PAS dan Barisan Nasional (BN) apabila majoriti diperoleh sangat tipis dengan majoriti paling tipis di DUN Ajil yang menyaksikan calon PAS Maliaman Kassim menewaskan Dr Ghazali Taib (BN) dan Zamani Mamat (PKR) dengan hanya majoriti empat undi.

Bagi kerusi DUN Bukit Besi pula, Roslee Daud (BN) juga menang tipis dengan majoriti 46 undi, mengalahkan calon PAS Ghazali Sulaiman dan Mohamad Arif Arifin (PKR) manakala bagi DUN Jabi, calon PAS Dr Azman Ibrahim menang dengan majoriti 55 undi menewaskan Mohd Iskandar Jaafar (BN) dan Aziz Abas (PKR).

Selepas disahkan menang selesa 22 kerusi DUN Terengganu, Ahmad Samsuri yang juga Ahli Dewan Undangan Negeri (ADUN) Ru Rendang diangkat sebagai Menteri Besar ke-15, menggantikan ADUN Seberang Takir Datuk Seri Ahmad Razif Abdul Rahman (BN).

Ahmad Samsuri mengangkat sumpah sebagai Menteri Besar pada 10 Mei 2018 di hadapan Sultan Mizan sebelum memulakan persidangan DUN pertama pada 1 Julai 2018.

Tidak seperti negeri-negeri lain, Terengganu menyaksikan tiada sebarang Pilihan Raya Kecil (PRK) sepanjang penggal ini, sama ada disebabkan ADUN meninggal dunia, lompat parti atau meletakkan jawatan baik daripada blok kerajaan negeri mahupun pembangkang. – Bernama


Kenyataan PM mudahkan perbincangan dalam PRN Melaka: PAS

BANGI, 24 Rabiulawal 1443H, Ahad – PAS menyifatkan kenyataan Perdana Menteri yang berusaha mengelakkan pertembungan parti kerajaan Pusat dalam Pilihan Raya Negeri (PRN) Melaka sebagai memudahkan perbincangan lanjut dan dilihat sebagai langkah positif.

Ketua Penerangan PAS, Kamaruzaman Mohamad berkata, kenyataan Datuk Seri Ismail Sabri Yaakob mewakili suara UMNO itu membuka dimensi baharu yang lebih segar.

“Selagi PRN Melaka belum berlangsung, isu kerjasama dengan mana-mana parti masih mempunyai ruang untuk dibincangkan.

“Suara Perdana Menteri itu mewakili suara UMNO, apabila beliau menyebut begitu, insyaAllah ia membawa nada yang sangat positif daripada sudut perbincangan di peringkat parti-parti kerajaan,” katanya seperti dipetik Berita Harian, hari ini.

Semalam, Ismail Sabri merangkap Naib Presiden UMNO berkata, UMNO dan Barisan Nasional (BN) akan berusaha untuk mengelak pertembungan tiga penjuru antara parti dalam kerajaan, termasuk dengan Parti Pribumi Bersatu Malaysia (Bersatu) pada PRN Melaka, tidak lama lagi.

Berkenaan tempoh perbincangan yang semakin singkat berikutan penamaan calon PRN Melaka akan berlangsung 8 November ini, Kamaruzaman berkata, pihaknya sentiasa optimis dan ia bukanlah halangan besar.

“Masih sempat, dalam politik sesaat pun pun kita boleh buat keputusan.

“Apa yang penting ialah dasarnya positif dan dari segi pelaksanaannya, insyaAllah kita boleh bincang dan jadi lebih mudah,” katanya.

Khamis lalu, Mesyuarat Khas MKT UMNO membuat ketetapan untuk meneruskan kerjasama dengan PAS di Melaka selari dengan alasan utama mahu kukuhkan Muafakat Nasional (MN).